KPM siasat isu terima jumlah BAP berbeza
Oleh MOHD. HUSNI MOHD. NOOR

20 Januari 2023, 9:08 pm
PUTRAJAYA – Kementerian Pendidikan (KPM) akan menyiasat satu video tular di TikTok mengenai isu Bantuan Awal Persekolahan (BAP) yang didakwa diterima dengan jumlah berbeza-beza.
KPM menerusi kenyataan akhbar hari ini berkata, pihaknya akan mendapatkan maklumat lengkap mengenai perkara itu sebelum siasatan dilakukan.
Menurutnya, tindakan tegas akan dilaksanakan sekiranya wujud kebenaran seperti yang didakwa.
“KPM memohon kerjasama semua murid, ibu bapa atau penjaga untuk membuat aduan secara rasmi sepanjang masa melalui SISPAA KPM di https://moe.spab.gov.my atau di talian 03-8884 6456 (waktu pejabat) dan butiran pengadu akan dirahsiakan demi menjaga kebajikan pihak yang membuat aduan,” katanya.
Sebelum ini, tular satu video di TikTok berhubung seorang ibu kepada tiga orang anak yang belajar di sekolah sama tetapi menerima jumlah bayaran BAP yang berbeza-beza.
Wanita berkenaan mempersoalkan tindakan seorang guru dengan sengaja mengurangkan jumlah asal wang BAP kepada RM100.

Berdasarkan rakaman video itu, wanita itu mendakwa guru tersebut tidak jujur apabila hanya menyerahkan RM100 sahaja kepadanya ketika hadir mengambil wang BAP di sekolah anaknya.
Kerajaan telah memperuntukkan BAP sebanyak RM150 kepada semua murid yang masih bersekolah dan diagihkan secara tunai mulai bulan ini. – KOSMO! ONLINE


Zelenskyy dakwa Putin mungkin sudah meninggal dunia
Oleh KOSMO!

20 Januari 2023, 9:30 pm
KIEV – Presiden Ukraine, Volodymyr Zelenskyy mendakwa seterunya, Vladimir Putin mungkin sudah meninggal dunia dalam satu ucapan pelik, lapor akhbar The Sun semalam.
Zelenskyy memberitahu pemimpin-pemimpin dunia di Forum Ekonomi Dunia di Switzerland menerusi persidangan maya bahawa beliau tidak pasti siapa yang membuat keputusan di Kremlin, Russia.
Beliau mengulangi dakwaan bahawa penampilan Putin baru-baru ini telah dipalsukan dengan menggunakan kesan khas di televisyen.
Khabar angin telah berkisar selama berbulan-bulan lalu mengenai tahap kesihatan Putin, 70, yang dikatakan merosot ekoran mukanya yang kelihatan aneh dan kakinya yang menggeletar.
Dokumen perisik yang dibocorkan kepada The Sun seolah-oleh mengesahkan Putin menghidap kanser pankreas dan penyakit Parkinson peringkat awal.
Ukraine sebelum ini menyatakan bahawa Russia menggunakan seseorang yang menyamar menjadi Putin dan pada awal bulan ini, ketua perisik negara itu mendakwa beliau akan meninggal dunia tidak lama lagi akibat kanser.

Bagaimanapun, Moscow menafikan kenyataan Zelenskyy dengan menyatakan bahawa Presiden Russia itu masih lagi hidup. – Agensi


Seakan babak drama, teman lelaki nikahi kakak sendiri
Oleh KOSMO!

20 Januari 2023, 7:00 pm
JAKARTA – Sebuah klip video tular di media sosial Indonesia memaparkan situasi seorang wanita menahan rasa sedih ketika menghadiri perkahwinan bekas teman lelakinya bersama kakak kandungnya sendiri, lapor portal berita Wolipop hari ini.
Video itu dimuat naik dalam akaun TikTok @jodohnya57k.
Wanita berbaju ungu itu mengaku tidak dapat menahan rasa sedih melihat detik-detik ijab kabul dan majlis perkahwinan tersebut.
“Kejutan awal tahun 2023, teman lelaki saya menjadi suami kepada kakak kandung saya sendiri. Saya tidak membenci, saya tidak marah dan tidak menyimpan dendam tetapi saya mahu menjerit di tengah-tengah orang ramai.
“Saya belum bersedia dan saya tidak cukup kuat untuk menerima kenyataan pahit ini, saya lemah,” demikian menurut keterangan pada video tersebut.
Dalam video berdurasi 13 saat itu, wanita berkenaan mengatakan bahawa tiada seorang pun dalam keluarganya yang memahami perasaannya. Dia masih berasa sakit hati dan tidak mahu bersedih sendirian.

Video itu mendapat perhatian netizen di ruangan komen.
“Percayalah anda pasti akan mendapat pengganti yang lebih baik daripada dia,” komen seorang netizen.
“Saya fikir ia hanya fiksyen, ternyata benar,” komen netizen lain. – Agensi


BAM hantar pemain gabungan ke BAMTC, Piala Surdiman
Oleh MUHAMMAD RIDUAN MOHD HANAFIAH

20 Januari 2023, 8:25 pm
KUALA LUMPUR – Persatuan Badminton Malaysia (BAM) sedia mempertaruhkan gabungan pemain profesional dan skuad kebangsaan menjelang Kejohanan Badminton Berpasukan Campuran Asia (BAMTC) di Emiriyah Arab Bersatu (UAE) dan Piala Sudirman (China) tahun ini.
Perkembangan tersebut disahkan sendiri oleh Pengarah Kejurulatihan Akademi Badminton Malaysia (ABM), Wong Choong Hann sebaik sahaja pengesahan penyertaan pemain negara pada kejohanan tersebut ditutup pada hari ini.
Bagaimanapun, Choong Hann memberitahu nama-nama pemain yang beraksi pada BAMTC bakal diumumkan tidak lama lagi sambil memberi bayangan mungkin akan menggunakan formula sama pada Piala Sudirman yang berlangsung di Suzhou, China, Mei depan.
“Kami akan umumkan dalam masa terdekat. Ia mungkin melibatkan pemain campuran profesional dan BAM menjelang kejohanan di UAE pada Februari depan.
“Semua keputusan ini dibuat dengan perbincangan antara semua pihak. Mungkin kerjasama ini akan berterusan untuk Piala Sudirman pada Mei nanti,” katanya ketika ditemui pemberita pada Mesyuarat Jawatankuasa Kerja Sukan (JKK) di Majlis Sukan Negara (MSN) semalam.
Untuk rekod, ini bukan kali pertama badan induk badminton negara melakukan tindakan sedemikian memandangkan BAM pernah menggunakan gabungan pemain profesional dan kebangsaan sebelum ini.

Kejohanan Badminton Berpasukan Campuran Asia 2023 yang juga dikenali sebagai Piala Tong Yun Kai 2023 ialah kejohanan edisi ketiga melibatkan pasukan badminton campuran negara terbaik di Asia.
Kejohanan itu akan diadakan di Pusat Pameran Dubai, Emiriah Arab Bersatu bermula 14 hingga 19 Februari 2023. Pasukan China adalah juara bertahan kejohanan tersebut pada edisi 2019. – KOSMO! ONLINE


Pengguna KTM OKU, murid sekolah dapat tambang percuma
Oleh KOSMO!

20 Januari 2023, 7:14 pm
KUALA LUMPUR – Pengguna perkhidmatan Keretapi Tanah Melayu Berhad (KTMB) dalam kalangan pelajar sekolah rendah dan orang kurang upaya (OKU) di seluruh negara bakal menikmati tambang percuma bermula 15 Februari depan.
Menteri Pengangkutan, Anthony Loke berkata, pelajar sekolah rendah tidak lagi perlu membeli tiket hanya terus menaiki kereta api jika berpakaian seragam sekolah.
Jelasnya, antara golongan yang benar-benar mendapat manfaat itu adalah 150 pelajar sekolah rendah di laluan stesen kereta api Dabong ke Kuala Gris, Gua Musang, Kelantan.
“Kementerian juga akan membincangkan langkah sama kepada beberapa kumpulan lain seperti pelajar sekolah menengah dan warga emas.
“Secara prinsipnya, kami beri tambang percuma kepada semua pelajar sekolah. Namun, saya akan berbincang dengan pihak Keretapi Tanah Melayu Berhad (KTMB) untuk memberikan manfaat sama kepada pelajar sekolah menengah jika ada peruntukan,” katanya di KL Sentral hari ini.
Tambah Loke lagi, tambang percuma itu bagaimanapun tidak membabitkan perkhidmatan tren elektrik (ETS).

“Kita berusaha untuk menambah baik kemudahan kepada golongan sasar seperti OKU, warga emas dan pelajar.
“Kita akan berbincang lebih lanjut mengenai langkah untuk memudahkan OKU kerana mereka ketika ini sudah mempunyai diskaun tetapi perlu membeli tiket dan menunjukkan kad OKU. Kita akan umumkan perkara itu sebelum 15 Februari depan,” katanya.
Sementara itu, beliau memaklumkan kerajaan memutuskan untuk menangguhkan sementara laluan perkhidmatan komuter KTM KL Sentral dan Lapangan Terbang Subang atau SkyPark Link bermula 15 Februari ini.
Jelasnya, perkara itu diputuskan disebabkan laluan tersebut tidak mendapat permintaan menggalakkan daripada orang ramai dengan hanya 80 penumpang sahaja setiap hari.
“Tarikh akhir penangguhan laluan ini masih belum ditetapkan, namun ia akan disambung semula sekiranya laluan itu mula mendapat permintaan dan potensi yang tinggi.
“Laluan SkyPark Link beroperasi sejak 2018 iaitu pada tahun pertama saya menjadi Menteri Pengangkutan dan kita membelanjakan RM15 juta setiap setahun untuk memastikan ia berfungsi.
“Kita juga menurunkan harga tambang, tetapi ia tidak mendapat sambutan,” katanya. – KOSMO! ONLINE


Pesawat turunkan penumpang kerana bergaduh dengan suami
Oleh KOSMO!

20 Januari 2023, 8:00 pm
KAHERAH – Sebuah pesawat penerbangan Flyadeal yang sedang menuju ke Jeddah, Arab Saudi terpaksa meninggalkan seorang penumpang wanita di lapangan terbang Kaherah, Mesir selepas dia menjerit kerana bergaduh dengan suaminya, lapor laman berita World Today News semalam.
Suami wanita itu berada di Arab Saudi ketika bercakap dengannya menerusi panggilan telefon dari dalam pesawat.
Menurut sumber di Lapangan Terbang Kaherah, ketika pesawat itu bergerak di landasan untuk berlepas, juruterbang terkejut dengan jeritan penumpang wanita berkenaan yang kemudian pengsan.
Selepas menenangkannya, penumpang tersebut mendedahkan bahawa berlaku pertengkaran menerusi telefon bimbit antara dia dengan suaminya akibat pertelingkahan keluarga.
Penumpang itu meminta perjalanannya ke Jeddah dibatalkan yang menyebabkan juruterbang pesawat tersebut kembali menurunkannya.
Bagaimanapun, pesawat itu meneruskan penerbangannya selepas lewat 45 minit dari waktu berlepas asal. – Agensi


Trak tunda bawa kontena turut terbakar
Oleh ZAKKINA WATI AHMAD TARMIZI

20 Januari 2023, 7:08 pm
SEREMBAN – Sebuah trak tunda yang membawa kontena dari sebuah lori treler yang terbakar dekat Rasah di sini pagi tadi turut mengalami kebakaran.
Ketua Balai Bomba dan Penyelamat Seremban 2, Mohd. Kamal Mohd. Timar berkata, pihaknya yang menerima panggilan kira-kira pukul 2.08 petang tadi dan bergegas ke lokasi kejadian di Jalan Persiaran Utama S2/3, Seremban 2 di sini.
“Setibanya di lokasi kami mendapati trak tunda yang membawa kontena dari sebuah lori treler yang terbakar di Lebuh Raya Utara Selatan pagi tadi, telah terbakar ketika dalam perjalanan ke Balai Polis Seremban 2 di sini bagi tujuan membuat laporan polis.
“Kebakaran bermula dari dalam kontena itu yang dipercayai masih terdapat serpihan bara daripada kejadian pagi tadi. Kebakaran turut menyebabkan tayar trak tunda tersebut meletup.
“Susulan kejadian itu, pihak bomba terus melakukan pemadaman dan membuat penguraian bahan dalam kontena itu sebelum dibawa oleh trak tunda lain ke balai polis,” katanya ketika dihubungi Kosmo! hari ini.
Menurut beliau, seorang lelaki yang merupakan pemandu trak tunda tersebut selamat dan tidak mengalami sebarang kecederaan.

Terdahulu, Ketua Polis Daerah Seremban, Asisten Komisioner Nanda Maarof berkata, sepasang suami isteri rentung dalam kejadian kemalangan melibatkan sebuah lori treler membawa kontena kira-kira pukul 8.40 pagi di Kilometer 259.6 Lebuh Raya Utara Selatan (Arah Selatan) berhampiran susur masuk ke Plaza Tol Port Dickson dekat Rasah di sini.
Menurut beliau, kedua-dua mangsa yang meninggal dunia itu dikenali sebagai Mazlan Molot, 48, dan isterinya, Fauziah Uyop, 40-an.
Difahamkan, kontena tersebut mengisi muatan barangan lusuh kitar semula yang dikisar. – KOSMO! ONLINE


Aaron Chia-Soh Wooi Yik, Pearly Tan-M Thinaah tepati ramalan
Oleh MUHAMMAD RIDUAN MOHD HANAFIAH

20 Januari 2023, 8:12 pm
KUALA LUMPUR – Gandingan beregu negara, Aaron Chia-Soh Wooi Yik dan Pearly Tan-M Thinaah menepati ramalan apabila menempah slot separuh akhir Terbuka India sebentar tadi.
Aaron-Wooi Yik yang diletakkan sebagai pilihan ketiga kejohanan tidak berdepan masalah untuk menumpaskan rakan senegara, Ong Yew Sin-Teo Ee Yi 21-17, 21-11 selepas hanya memerlukan 31 minit untuk ke separuh akhir.
Lebih manis, ia kemenangan kali keempat Aaron-Wooi Yik selepas enam kali bertemu dengan pasangan profesional itu dan berada di landasan terbaik untuk merangkul gelaran pertama tahun ini.
Kemenangan tersebut menjadi pembakar semangat kepada pasangan negara itu selepas tumbang minggu lalu pada Terbuka Malaysia di pusingan kedua selepas kalah kepada pasangan China, Liu Yu Chen-Ou Xuan Yi 10-21, 21-23.
Bagaimanapun, pasangan negara itu perlu berhati-hati di pentas separuh akhir kerana mereka akan berdepan sama ada pemenang antara pasangan nombor satu dunia, Fajar Alfian-Muhammad Rian Ardianto dari Indonesia atau wakil Jerman, Mark Lamsfuss-Marvin Seidel.
Sementara itu, Pearly-Thinaah yang kecewa tumpas di pusingan pertama Terbuka Malaysia minggu lalu turut cemerlang apabila mara ke separuh akhir sejurus mencatat kemenangan straight set ke atas pasangan Jepun, Rin Iwanaga-Kie Nakanishi.

Mereka yang diletakkan sebagai pilihan kelapan mengambil masa 44 minit untuk merakamkan kemenangan 21-13, 21-13 di Dewan Tertutup KD Jadhav, New Delhi.
Menanti mereka di separuh akhir ialah pemenang antara pasangan adik-beradik Thailand, Benyapa Aimsaard-Nuntakarn Aimsaard dan gandingan Jepun, Nami Matsuyama-Chiharu Shida. – KOSMO! ONLINE


Mati selepas berbasikal 70 kilometer untuk cari pekerjaan
Oleh KOSMO!

20 Januari 2023, 6:30 pm
BANGKOK – Seorang lelaki di Thailand ditemui mati di sebuah perhentian bas di wilayah Isaan selepas dia berbasikal hampir 70 kilometer (km) untuk mencari pekerjaan, lapor laman berita Thaiger semalam.
Dia dipercayai mengalami serangan jantung tetapi penduduk tempatan menyatakan bahawa lelaki tersebut dilanggar oleh sebuah kereta sehari sebelum meninggal dunia. Dia dikatakan enggan menerima rawatan perubatan.
Pegawai dari Balai Polis Mueang Roi Et dimaklumkan oleh penduduk tempatan dalam Komuniti Baan Kiat Leung bahawa mereka menemui lelaki tersebut yang kemudian dikenali sebagai Chaimongkhon Klaharn, 47.
Dalam pada itu, di tempat kejadian, pegawai polis mendapati Chaimongkhon terbaring di tempat duduk perhentian bas.
Mayatnya mempunyai kesan calar di muka dan badan serta basikal merah miliknya diletakkan berdekatan dengannya. Kad pengenalan lelaki itu turut ditemui padanya sekali gus membolehkan identiti dirinya dikenal pasti.
Sebelum ini, Chaimongkhon memberitahu penduduk tempatan bahawa dia telah berbasikal selama beberapa hari dari rumahnya di Yasothorn dan apabila tiba di Khon Kaen, lelaki tersebut akan berbasikal kira-kira 200 km lagi untuk mencari pekerjaan.

Chaimongkhon tidak mempunyai wang untuk membeli makanan dan menyewa penginapan, yang menyebabkan dia makan serta tidur di tokong di sepanjang laluan berbasikalnya.
Selepas dibedah siasat, doktor melaporkan bahawa lelaki itu telah meninggal dunia selama kira-kira lapan jam akibat kegagalan jantung disebabkan cuaca sejuk dan kecederaan akibat kemalangan kereta. – Agensi


Anak PM jadi mangsa buli jalan raya
Oleh FLORINA DERIS

20 Januari 2023, 7:04 pm
PETALING JAYA – Anak keempat Perdana Menteri, Nurul Ilham Anwar mendakwa menjadi mangsa buli seorang pengguna jalan raya hari ini.
Menerusi Twitter Nurul Ilham, dia berkongsi satu video memperlihatkan sebuah kereta yang berada di hadapannya di lorong laju asyik menekan brek.
“Saya biasanya tidak memuat naik perkara seperti ini, tetapi saya telah dibuli di jalan raya hari ini. Kereta ini berterusan menekan brek di lorong laju.
“Sangat bahaya dan saya ada anak berusia dua tahun bersama saya. Kereta itu berada di situ (laluan paling kanan) kira-kira satu minit sebelum dia (wanita) menukar ke laluan lain,” katanya.
Nurul Ilham mendakwa, pada mulanya dia melihat kereta tersebut berdekatan tol dan pemandu berkenaan turut membunyikan hon kepadanya untuk menuju ke lorong Touch ‘n Go.
“Saya telah memberikan isyarat untuk pergi ke kiri, tetapi saya tidak nampak sebarang isyarat daripadanya untuk pergi ke kanan (lorong Smart Tag). Rasanya dia marah sebab itu,” katanya.

Di ruangan komen, rata-rata netizen meminta pihak berkuasa untuk memantau kejadian tersebut kerana ia berisiko membahayakan para pengguna jalan raya.
“Mohon pihak berkuasa mengambil tindakan terhadap pemandu berkenaan kerana ia merupakan tindakan berbahaya dan tidak bertanggungjawab,” ciap cOMM4NDR3R_.
“Bayangkan reaksi pemandu tersebut jika mereka mengetahui identiti individu yang dibulinya ternyata adalah anak kepada Perdana Menteri,” seloroh seorang pengguna, @junn0509.
Hantaran tersebut telah meraih 197,800 jumlah tontonan dan 1,315 tanda suka setakat ini. – KOSMO! ONLINE


Wanita ‘gila bayang’ dikenakan perintah larangan
Oleh KOSMO!

20 Januari 2023, 7:30 pm
LONDON – Seorang wanita di Britain dikenakan perintah larangan selepas menghantar hampir 150 mesej teks dalam masa sehari kepada bekas teman lelakinya untuk cuba memulihkan hubungan, lapor laman berita Oddity Central.
Michelle Felton, 28, dilarang menghubungi Ryan Harley dalam apa cara sekalipun selama 18 bulan, selain diarah menjalani aktiviti khidmat masyarakat selama 18 bulan dan aktiviti pemulihan untuk 30 hari.
Felton didakwa mengganggu Harley dengan menghantar mesej teks dan menelefonnya lebih 1,000 kali selepas hubungan mereka diputuskan.
Walaupun jelas memberitahu Felton bahawa dia enggan mempunyai apa-apa hubungan, Harley mendakwa bahawa dia tetap dihubungi wanita itu selama 21 bulan.
“Antara tarikh 15 Februari dan 26 Februari 2022, Harley menerima bertubi-tubi mesej secara berterusan. Terdapat lebih 100 mesej setiap hari, panggilan tidak dijawab dan teks dihantar tanpa balasan.
“Felton menyatakan bahawa dia menyayangi Harley, namun dia ‘terluka’ kerana hubungan itu telah berakhir dan tidak mahu meneruskan hidup,” kata pendakwa raya, Arron Smith.

Mesej teks itu membuatkan Harley tidak selesa dan enggan berhubungan semula dengannya. – Agensi


Tugas pemimpin merawat bukan tambah luka
Oleh Zuid Samson

20 Januari 2023, 8:23 pm


Pengecualian cukai bonus, bantuan khas tidak jejas kutipan cukai
Oleh SITI A'ISYAH SUKAIMI

20 Januari 2023, 6:09 pm
PETALING JAYA – Pengecualian cukai ke atas bonus atau bantuan khas penjawat awam tidak menjejaskan hasil atau sasaran kutipan cukai oleh kerajaan.
Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Datuk Adnan Mat berkata, pertimbangan Perdana Menteri, Datuk Seri Anwar Ibrahim berhubung pengecualian tersebut malah munasabah dan amat memahami kebajikan penjawat awam.
“Ceupacs menyambut baik pengumuman Perdana Menteri untuk mengecualikan cukai ke atas pemberian bonus atau bantuan khas kewangan kepada kakitangan awam di semua negeri.
“Kebanyakan jumlah bonus diterima penjawat awam negeri termasuk Persekutuan tidak tinggi iaitu purata sekitar RM700 sehingga RM2,000 setiap seorang. Sekiranya jumlah tersebut dikecualikan daripada cukai pendapatan, ia tidak menjejaskan hasil atau sasaran kutipan cukai oleh kerajaan.
“Bahkan Cuepacs sendiri difahamkan bahawa kutipan cukai yang berjaya dikutip oleh Lembaga Hasil Dalam Negeri telah berjaya melebihi sasaran ditetapkan pada 2022,” katanya dalam kenyataan hari ini.
Mengulas lanjut, Adnan berkata, bonus yang diterima itu juga sebenarnya bersifat bantuan khas yang diberikan oleh kerajaan negeri bagi memberi sedikit penghargaan serta meringankan beban kewangan yang ditanggung oleh penjawat awam.

“Terdapat juga kerajaan negeri yang membuat bayaran secara berperingkat mengikut fasa dan tidak berbentuk sekali gus.
“Adalah tidak wajar jika ia tetap dikenakan cukai pendapatan memandangkan nilainya yang tidak begitu tinggi dan bersifat untuk membantu warga penjawat awam. – KOSMO! ONLINE


Peperiksaan bertulis SPM 2022 mula 20 Februari depan
Oleh MOHD RIDZAUDDIN ROSLAN

20 Januari 2023, 5:36 pm
PUTRAJAYA- Seramai 403,637 calon dilaporkan bakal menduduki peperiksaan Sijil Pelajaran Malaysia (SPM) bagi tahun 2022 yang dijadualkan berlangsung bermula 20 Februari hingga 15 Mac 2023.
Daripada jumlah itu, seramai 94,490 calon bakal menduduki Ujian Amali Sains Fizik yang akan bermula pada 30 Januari 2023 diikuti Ujian Amali Sains Biologi (31 Januari) dan Ujian Amali Sains Kimia (2 Februari).
Selain itu, seramai 397,854 calon juga akan menduduki Ujian Bertutur Bahasa Melayu pada 7 hingga 9 Februari 2023, manakala Ujian Bertutur Bahasa Inggeris pula dijadualkan pada 13 hingga 15 Februari melibatkan seramai 397,057 orang.
Pada masa sama, calon-calon berkenaan juga akan menduduki Ujian Mendengar Bahasa Melayu dan Ujian Mendengar Bahasa Inggeris pada 16 Februari depan.
Kementerian Pendidikan (KPM) berkata, bagi memastikan kelancaran pengurusan dan pengendalian peperiksaan itu, seramai 131,318 petugas peperiksaan dilantik selain 3,355 pusat peperiksaan disediakan seluruh negara.
“KPM ingin mengingatkan semua calon agar merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung.

“Jadual waktu peperiksaan boleh dimuat turun dari laman sesawang Lembaga Peperiksaan di pautan http://lp.moe.gov.my.
“Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan,” katanya dalam satu kenyataan tadi.
Jelasnya, calon juga hendaklah mematuhi prosedur operasi standard dan peraturan yang ditetapkan bagi memastikan kelancaran pengurusan pengendalian peperiksaan SPM tahun 2022. – KOSMO! ONLINE


Mangsa kemalangan dalam perjalanan jalani pemeriksaan jantung di Kuantan
Oleh MOHD AZLI ADLAN

20 Januari 2023, 5:51 pm
KUALA TERENGGANU – Seorang buruh binaan dalam perjalanan ke Hospital Tuanku Ampuan Afzan (HTAA), Kuantan, Pahang bagi menjalani pemeriksaan jantung maut apabila kenderaan dinaikinya dirempuh sebuah kenderaan lain di Kilometer 41.5, Jalan Kuala Terengganu – Kuantan berhampiran Kampung Selawa, Merchang di sini hari ini.
Dalam kemalangan pada pukul 8.30 pagi tadi, mangsa, Ahmad Arshad Mamat, 51, meninggal dunia sewaktu menerima rawatan di Klinik Kesihatan Merchang di sini.
Isterinya, Rozita Mamat, 41, meninggal dunia di lokasi kejadian, manakala tiga anak mereka, Muhammad Adzli Abid Muayyad, 7; Muhammad Adami Najmudden, 13, dan Nur Ain Fitriyah,17, cedera parah.
Anak saudara mangsa, Mohd. Syukri Musa, 36, berkata, bapa saudaranya mempunyai temujanji berkaitan rawatan jantung di HTAA pada hari ini.
“Kebetulan hari ini cuti Tahun Baharu Cina bermula, bapa saudara saya (Ahmad Arshad) pergi bersama isteri (Rozita) dan ketiga-tiga anak mereka.
“Saya difahamkan mereka bergerak sesudah solat Subuh pagi tadi,” katanya ketika ditemui di pekarangan Rumah Mayat Hospital Sultanah Nur Zahirah di sini hari ini.

Mohd. Syukri berkata, bapa saudara, Ahmad Arshad menjalani pembedahan pintasan jantung di HTAA kira-kira setahun lalu.
Beliau berkata, anak kedua arwah, Muhammad Adami Najmudden sedang dirawat di unit rawatan rapi HSNZ manakala Nur Ain Fitriyah patah kedua-dua kaki dan Muhammad Adzli Abid Muayyad pula cedera pada bahagian leher.
Sementara itu, Ketua Polis Daerah Marang, Deputi Superintendan Mohd. Zain Md. Dris berkata, kemalangan disebabkan sebuah kereta Proton Satria Neo dipandu seorang lelaki berusia 20 tahun hilang kawalan dipercayai akibat terlanggar lopak air.
Kenderaan dari arah Dungun itu kemudiannya terbabas memasuki laluan bertentangan sebelum merempuh kereta Perodua Axia dinaiki Ahmad Arshad sekeluarga dan dua kenderaan lain iaitu Perodua Myvi dan Proton Wira.
Kemalangan itu turut menyebabkan empat lagi mangsa cedera dan mereka telah dikejarkan ke unit kecemasan HSNZ untuk menerima rawatan. – KOSMO! ONLINE


Mahkamah: Anwar tidak patut tersinggung – Muhyiddin
Oleh NORLIZAH ABAS

20 Januari 2023, 6:04 pm
KUALA LUMPUR – Pengerusi Perikatan Nasional (PN), Tan Sri Muhyiddin Yassin berpendirian Datuk Seri Anwar Ibrahim selaku ketua Kerajaan Perpaduan tidak sepatutnya tersinggung terhadap kritikan dan pertanyaan yang ditimbulkan sewaktu ceramah politik.
Muhyiddin sebaliknya menegaskan, sebagai pemimpin Pakatan Harapan (PH) dan Perdana Menteri, Anwar seharusnya menjawab pertanyaan yang ditimbulkan secara terbuka dan sepenuh hati serta menafikan sebarang dakwaan yang dibangkitkan.
Ujar bekas Perdana Menteri itu, selaku tokoh awam dan pemimpin parti, mereka sentiasa berhadapan dengan dakwaan yang mungkin disalah nyata, disalah sebut atau diambil di luar konteks oleh media.
Sehubungan itu, Muhyiddin mendakwa, ucapannya semasa ceramah ‘Grand Finale Perikatan Nasional Padang Serai’ pada Pilihan Raya Umum ke-15 (PRU15) tidak berunsur fitnah, sebaliknya adalah komen yang adil.
`Ucapan tersebut sebahagian daripada kempen politik untuk menyokong seorang calon PRU15 bagi kawasan Parlimen Padang Serai ketika itu,” ujarnya.
Muhyiddin menyatakan demikian dalam penyataan pembelaan berkaitan saman fitnah yang dikemukakan oleh Perdana Menteri berhubung ceramah menjelang pilihan raya di Padang Serai, bulan lalu.

Saman itu berhubung ucapan Muhyiddin yang didakwa berbaur fitnah yang menyatakan Anwar menerima gaji sebanyak RM15 juta semasa berkhidmat sebagai Penasihat Ekonomi Negeri Selangor.
Dalam pernyataan pembelaannya, Pengerusi PN itu mendakwa beliau tidak mempunyai pengetahuan atau kawalan mengenai akaun TikTok di bawah nama “@beritakini8”, yang memuat naik video ucapan tersebut.
“Keseluruhan ucapan pada ceramah itu telah diterbitkan semula di akaun Facebook saya di bawah nama ‘Muhyiddin Yassin’. Saya tidak secara peribadi mengawal atau memuat naik sebarang bahan ke akaun Facebook saya,” dakwanya.
Selain itu, Muhyiddin mendakwa beliau tidak mempunyai sebarang pengurusan, kawalan atau kuasa atas mana-mana penerbitan kenyataan dalam ucapan tersebut yang diterbitkan MalaysiaKini bertajuk `MB’s aide to Muhyiddin: Anwar paid RM1 as S’gor economic adviser’.
Pada 20 Disember 2022, Perdana Menteri memfailkan saman fitnah terhadap Muhyiddin yang juga bekas Perdana Menteri berhubung dakwaan beliau (plaintif) menerima bayaran RM15 juta sebagai Penasihat Ekonomi Selangor.
Dalam saman itu, Anwar, 75, mendakwa Pengerusi PN itu telah membuat kenyataan fitnah dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim, Kedah pada 5 Disember 2022.
Ucapan itu dibuat sebagai menyokong calon PN, Datuk Azman Nasrudin bagi PRU15 dengan ratusan pengunjung telah menghadiri ceramah tersebut.
Dalam pernyataan tuntutannya, Anwar mendakwa sehari selepas surat saman dikeluarkan, keseluruhan ucapan Muhyiddin dalam ceramah itu diterbitkan selanjutnya di bawah akaun Facebook defendan.
Menurut Anwar, dakwaan itu sebagai fitnah, palsu dan memperlekehkan dirinya, serta dibuat dengan niat jahat.
Plaintif antara lain mendakwa, kenyataan itu menggambarkan beliau sebagai seorang yang tidak boleh dipercayai dan tidak jujur mengenai penerimaan jutaan ringgit daripada Kerajaan Negeri Selangor selaku penasihat ekonomi dan menipu orang ramai.
Sehubungan itu, Anwar menuntut ganti rugi am, ganti rugi teruk, ganti rugi teladan, ganti rugi pampasan selain perintah injunksi untuk menghalangnya daripada terus menerbitkan atau mengedarkan kenyataan fitnah serupa.
Pada 7 Disember 2022, laporan sebuah portal berita menyebut, Pejabat Menteri Besar Selangor menyangkal dakwaan Muhyiddin dan sebaliknya mendedahkan bahawa Anwar hanya dibayar simbolik RM1 setahun sebagai penasihat. – KOSMO! ONLINE


Ribut petir serta hujan lebat di 11 negeri malam ini
Oleh MUHAMMAD NAJIEB AHMAD FUAD

20 Januari 2023, 6:17 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir serta hujan lebat di kebanyakan negeri hingga pukul 8 malam ini.
MetMalaysia melalui laman sesawangnya memaklumkan, amaran itu melibatkan 11 negeri di Kedah, Pulau Pinang, Perak, Pahang, Selangor, Wilayah Persekutuan (WP) Kuala Lumpur, Negeri Sembilan, Melaka, Johor, Sarawak dan Sabah.
“Di Kedah melibatkan daerah Kulim dan Bandar Baharu manakala di Pulau Pinang diseluruh negeri.
“Di negeri Perak pula berlaku di Kerian, Larut, Matang Dan Selama dan Hulu Perak; Pahang di Lipis, Jerantut, Temerloh, Maran dan Bera dan Selangor di Sabak Bernam, Kuala Selangor, Hulu Selangor, Gombak dan Hulu Langat dan WP Kuala Lumpur ,” katanya.
Menurut kenyataan itu juga, turut menerima amaran berkenaan di bahagian selatan negara melibatkan Negeri Sembilan iaitu Jelebu, Kuala Pilah, Jempol dan Tampin; Melaka pula di satu daerah iaitu Jasin dan Johor di Tangkak, Muar dan Batu Pahat.
“Bagi Sarawak, di Betong (Saratok dan Kabong), Sarikei (Sarikei dan Meradong), Sibu (Sibu dan Selangau), Miri (Marudi) dan Limbang manakala Sabah pula di Pedalaman (Sipitang dan Beaufort), Pantai Barat (Papar, Putatan dan Ranau), Sandakan (Beluran) dan Kudat,” ujarnya. – KOSMO! ONLINE


Rakan sebak kenang ucapan ‘bye-bye’ terakhir sahabat
Oleh NOOR HASLIZA NUSI

20 Januari 2023, 6:28 pm
BALIK PULAU – Rakan karib dua remaja yang maut dalam kemalangan motosikal di Jalan Sungai Rusa di sini malam tadi sebak mengenangkan ucapan ‘bye-bye’ atau selamat tinggal daripada mangsa semasa menghantarnya pulang dari kelas tambahan petang semalam.
Nurul Farahana Mohd. Azwar, 17, berkata, dia tidak dapat melupakan pertemuan terakhir dengan Nur Fatimah Salamahullah,17, dan Nur Humaira Mohd. Zaini, 17, pada pukul 3 petang sebelum beberapa jam rakannya itu terlibat kemalangan.
Menurut pelajar dari Sekolah Menengah Kebangsaan (SMK) Pondok Upeh itu, dia juga tidak menyangka yang pertemuan tersebut merupakan momen terakhir mereka mahu meninggalkannya buat selama-lamanya.
“Sedih atas kehilangan rakan karib saya. Semalam, Nur Fatimah banyak mendiamkan diri dan kurang memberi respon ketika berbual di dalam kelas manakala Humairah pula tidak hadir ke sekolah.
“Saya pulang dari sekolah dengan membonceng motosikal yang ditunggang Nur Fatimah semalam. Kami singgah di rumah Humaira sebelum depa (mereka) teman saya pulang ke rumah. Depa tak banyak cakap hanya ucap bye-bye sambil tersenyum,” katanya kepada Kosmo! di sini.
Beritahu Nurul Farahana lagi, hubungan Nur Humaira Dan Nur Fatimah dilihat bertambah akrab sejak akhir-akhir ini dan mereka sering berdua semasa waktu rehat, datang dan pulang sekolah.

“Depa dua jadi tak banyak cakap, cuma gelak dan senyum sahaja sepanjang minggu ini. Sedangkan Nur Fatimah sebelum ini seorang yang ceria dan ada sahaja perkara yang hendak diceritakan.
“Saya dimaklumkan mengenai kejadian daripada ibu semasa hendak masuk tidur. Sebelum itu, saya dan Nur Fatimah sempat berbalas WhatsApp pada pukul 8.12 malam tadi yang kami akan memakai baju kurung ke kelas tambahan pagi ini,” ujarnya sebak.
Sementara itu, seorang lagi rakan kedua-dua mangsa, Nor Ain Nor Shahrisal,17, memberitahu, dia juga amat merasai kehilangan rakan kelasnya itu termasuk ada yang dikenalinya sejak di bangku sekolah rendah.
“Mereka berdua sangat peramah selain memiliki rupa paras yang cantik. Memang sedih dengan kehilangan mereka dan tiada lagi penyeri semasa di dalam kelas nanti,” jelasnya.
Terdahulu, media melaporkan dua calon Sijil Pelajaran Malaysia (SPM) dilaporkan maut selepas motosikal yang ditunggangi mereka bertembung dengan sebuah kereta di Jalan Sungai Rusa kira-kira pukul 10.10 malam tadi.
Nur Humaira disahkan maut di lokasi kejadian akibat kecederaan parah manakala Nur Fatimah pula meninggal dunia semasa mendapatkan rawatan di Hospital Pulau Pinang.
Jenazah kedua-dua remaja terbabit masing-masing selamat dikebumikan di Tanah Perkuburan Islam Khariah Masjid Sungai Rusa Dan Sungai Pinang selepas solat Zohor petang tadi. – KOSMO! ONLINE


Tahanan meninggal dunia di lokap Balai Polis Baling
Oleh NORLIA RAMLI

20 Januari 2023, 6:23 pm
BALING – Seorang tahanan lelaki berusia 35 tahun meninggal dunia selepas mengalami sesak nafas dan sawan di lokap Balai Polis Baling malam kelmarin.
Ketua Polis Daerah Baling, Superintendan Shamsudin Mamat berkata, orang kena tahan (OKT) itu dibawa pihak Penjara Alor Setar ke Balai Polis Baling pada Selasa lalu sementara menunggu tarikh sebutan kes dadah pada keesokan hari.
Katanya, OKT perlu menghadiri sebutan kes di bawah Seksyen 39B Akta Dadah Berbahaya 1952 dan Seksyen 15(1)(a) akta sama di Mahkamah Majistret Baling.
“OKT ditumpangkan di lokap Balai Polis Baling sementara menunggu tarikh sebutan kes. Setelah selesai sebutan kes, OKT ditempatkan semula di lokap tersebut dan dijadualkan dihantar semula ke Penjara Alor Setar semalam,” katanya di sini hari ini.
Shamsudin berkata, OKT bagaimanapun mengalami sesak nafas dan sawan kira-kira pukul 9.40 malam kelmarin, maka pihak polis menghubungi Hospital Baling untuk bantuan segera.
“Dia kemudian disahkan telah meninggal dunia pada pukul 10.22 malam. Hasil bedah siasat di Hospital Sultanah Bahiyah (HSB) mendapati punca kematian disebabkan saluran darah jantung tersumbat dan kes setakat ini diklasifikasikan sebagai mati mengejut,” katanya.

Tambah beliau, Unit Siasatan Jenayah dan Kematian dalam Tahanan, Jabatan Integriti dan Pematuhan Standards Bukit Aman namun akan meneruskan siasatan daripada pelbagai sudut sebelum menyerahkan hasil siasatan kepada koroner. – KOSMO! ONLINE


‘Kak Long’ APM Selangor kongsi pernah diugut bunuh
Oleh KOSMO!

20 Januari 2023, 5:32 pm
PETALING JAYA – “Kalau you tak datang lagi 5 minit, you memang kena bunuh dengan I, I tau mana you duduk” .
Demikian antara dialog yang sukar dilupakan Koperal Nor Azurah Daud, 47, sepanjang bertugas sebagai Professional Emergency Despatcher (PED), di Pusat Kawalan Operasi Daerah (PKOD) Klang.
Bertugas sebagai pengendali talian kecemasan Malaysian Emergency Response Services (MERS) 999 Negeri Selangor, Nor Azurah sudah menganggotai APM selama 17 tahun iaitu sejak Mac 2006.
Mengulas lanjut tentang ugutan bunuh itu, ia diterima daripada seorang pemanggil pada tahun 2021, yang membuat panggilan kecemasan kerana terdapat sarang tebuan dirumahnya.
“Mungkin pemanggil panik dan mendesak untuk petugas datang segera ke lokasi menyebabkan terkeluar kata-kata ugutan sedemikian kepada saya yang bertugas ketika itu.
“Saya terkejut namun kekal tenang dan minta pemanggil supaya turut bertenang dengan situasi yang dialami,” katanya menerusi satu perkongsian oleh APM Selangor.

Jelasnya, diugut, dimarahi dan diherdik sudah menjadi lumrah buatnya yang sebagai petugas PED dalam mengendalikan panggilan kecemasan dalam talian.
Nor Azurah yang turut berpengalaman sebagai tenaga pengajar dalam bidang Basic Trauma and Life Support (BTLS), turut berkongsi pengalaman menyambut kelahiran bayi.
“Saya juga pernah menyambut kelahiran bayi dalam ambulan sekitar tahun 2006 semasa dalam perjalanan membawa pesakit menuju ke Hospital Tunku Ampuan Rahimah, Klang.
“Kebanyakan ilmu dan kompetensi yang diperoleh adalah hasil daripada minat mendalam untuk belajar dan suka membantu membuatkan saya sentiasa bersemangat bertugas,” ujarnya.
Menjadi sebahagian pelopor MERS999 sejak 2009, terlalu banyak perkara yang perlu dipelajari Nor Azurah yang memerlukan kekuatan mental dipupuk berterusan.
“Selain bertugas sebagai PED MERS999 sejak 2009 iaitu ketika sistem perkhidmatan ini baru diperkenal di Klang, saya juga menjadi pelopor dan tenaga pengajar kepada anggota baru.
“Sebagai ‘Kak Long’, saya banyak beri tunjuk ajar dan menjadi tempat petugas PED baru meluahkan perasaan yang stres melayan kerenah pemanggil.
“Terlalu banyak perkara yang perlu dipelajari tambahan sistem pengoperasiannya dalam bahasa Inggeris sebelum ditambah baik untuk mesra pengguna ke bahasa kebangsaan.
“Sehingga kini, ada 15 orang anggota sedia ada dengan tiga penggiliran penugasan dalam tempoh 24 jam dan pernah berdepan panggilan kecemasan mencecah 150 panggilan sehari,” kongsinya.
Tambahnya lagi, apa pun yang berlaku, petugas PED tetap profesional berdepan cabaran walaupun bukan semua boleh mengawal tekanan perasaan akibat dimarahi.
“Kami jadikan situasi tersebut sebagai pembakar semangat untuk membantu dan berempati dengan nasib yang menimpa pemanggil.
“Ada juga pemanggil yang sanggup hubungi kembali dan ucap terima kasih, malah ada yang beri kami hadiah dan datang ke pusat kawalan operasi kerana hargai bantuan yang diberi,” jelasnya. – KOSMO! ONLINE


Tiada sekatan JPJ sepanjang Tahun Baharu Cina
Oleh AZMI NORDIN

20 Januari 2023, 6:14 pm
KUALA LUMPUR – Jabatan Pengangkutan Jalan (JPJ) tidak akan mengadakan sekatan jalan raya sepanjang Op Bersepadu dan Kempen Advokasi Keselamatan Jalan Raya Bersempena Tahun Baharu Cina bermula 18 hingga 28 Januari ini.
Tindakan tersebut diambil jabatan itu bagi memfokuskan kepada rondaan bersasar di lokasi yang sering berlaku kemalangan dan kawasan yang kerap pengguna jalan raya melakukan kesalahan jalan raya.
Timbalan Ketua Pengarah (Perancangan dan Operasi) JPJ, Aedy Fadly Ramli berkata, operasi yang bermula sejak Rabu lalu membabitkan 2,000 anggota di seluruh negara.
“Sebanyak 77 buah depoh dan 28 terminal bas utama seluruh negara akan diperiksa dengan mensasarkan pemeriksaan teknikal bas ekspres dan pemandu yang dibawah pengaruh dadah.
“Kita juga akan melaksanakan rondaan berkala sepanjang operasi itu selain melakukan kaedah penyamaran bagi memastikan tiada pemandu bas melakukan kesalahan ketika memandu,” katanya pada sidang media di Terminal Bas Bersepadu Selatan (TBS), di sini, hari ini.
Aedy turut menegaskan, pemandu dikenakan tindakan saman atau kompaun membabitkan tujuh kesalahan utama itu akan dikenakan mata demerit di bawah Sistem Penalti Mata Demerit Kesalahan Jalan Raya (KEJARA).

Pengguna jalan raya juga diharapkan dapat menjadi sebahagian daripada anggota penguatkuasa dengan melaporkan kesalahan lalu lintas sepanjang tempoh Op Bersepadu.
“Orang ramai boleh menyalurkan aduan menerusi aplikasi MyJPJ melalui menu [email protected] atau melalui aduan email JPJ [email protected],” katanya. -KOSMO! ONLINE.


300 gerai R&R Plus terima pembayaran tanpa tunai
Oleh KOSMO!

20 Januari 2023, 5:58 pm
PETALING JAYA – Lebih 300 gerai beroperasi di  kawasan rehat dan rawat (R&R) Plus kini menerima pembayaran tanpa tunai iaitu kad Debit, kad Kredit, GrabPay, Touch ‘n Go e-Wallet (e-Dompet), Boost, MAE, Setel, ShopeePay dan MPay.
Ketua Pegawai Komersial Plus, Christine Liew berkata, langkah itu bagi memberi kemudahan dan ganjaran lebih bermanfaat kepada pengguna lebuh raya selaras dengan aspirasi kerajaan untuk menggalakkan orang ramai menerima dan menggunakan pembayaran tanpa tunai.
“Sejak setahun lalu, GrabPay, Touch ‘n Go e-Wallet, Boost dan ShopeePay merupakan antara rakan kongsi Plus yang terawal menawarkan ganjaran pulangan tunai kepada pengguna kami di R&R.
”Selain itu, bagi menggalakkan lebih ramai pengguna lebuh raya untuk mengamalkan pembayaran tanpa tunai di R&R Plus, MyDebit telah melancarkan peraduan “Wave & Menang” bermula dari 1 Disember 2022 sehingga 28 Februari 2023.
“Pengguna kami berpeluang memenangi hadiah keseluruhan RM70,000 dengan hanya perlu berbelanja minimum RM5 dengan kad Debit mereka,” katanya dalam satu kenyataan hari ini.
Selain itu, aplikasi Setel juga menawarkan ganjaran pulangan tunai kepada pengguna di R&R yang berbelanja minimum sebanyak RM5 dan memperoleh RM2 pulangan tunai dari 16 Januari 2023 hingga 28 Februari 2023.

“Setel juga memberikan pulangan tunai sebanyak RM5 kepada orang ramai yang menambah nilai minimum RM50 pada akaun Setel mereka.
“Pelbagai promosi dan aktiviti akan dijalankan pada tahun 2023 bersama rakan kongsi pembayaran yang lain seperti MAE, Visa dan Mastercard untuk memberikan pengalaman pembayaran tanpa tunai yang bermanfaat kepada semua pengguna lebuh raya,” jelasnya. – KOSMO! ONLINE


Sarjan maut kereta terbabas masuk gaung
Oleh NORLIA RAMLI

20 Januari 2023, 5:26 pm
SIK – Seorang anggota polis berpangkat Sarjan maut dalam kemalangan di Kampung Sungai Senam di sini pagi semalam.
Dalam kejadian kira-kira pukul 11 pagi itu, mangsa, Yahaya Ahmad, 40, maut di tempat kejadian akibat cedera parah pada bahagian kepala.
Allahyarham yang beralamat di Kampung Pokok Jerai, Kampung Betong, Mukim Jeneri di sini bertugas di Cawangan Pengangkutan Ibu Pejabat Polis Daerah (IPD) Sik.
Ketua Polis Daerah Sik, Deputi Superintendan Abdull Razak Osman berkata, kejadian berlaku ketika mangsa memandu kereta jenis Proton Iswara dari rumahnya di Kampung Panchor, Pokok Sena dekat sini menghala ke IPD Sik.
“Apabila sampai di tempat kejadian, mangsa dipercayai hilang kawalan lalu terbabas dan terjatuh ke dalam gaung di bahu jalan sebelah kanan jalan.
“Mangsa meninggal dunia di tempat kejadian. Kes disiasat di bawah Seksyen 41 (1) Akta Pengangkutan Jalan (APJ) 1987,” katanya di sini hari ini.

Abdull Razak berkata, mayat mangsa dihantar ke Hospital Daerah Sik untuk dibedah siasat sebelum dikebumikan di Tanah Perkuburan Kampung Pancor Pokok Sena hari ini.
Allahyarham meninggalkan seorang balu dan lima anak yang berusia sembilan bulan hingga 14 tahun. – KOSMO! ONLINE


‘Jangan kecam Ira, lebih baik doakan Puteri Sarah’
Oleh NUR EMIRA SAIZALI

20 Januari 2023, 5:05 pm
PETALING JAYA – Pelakon sensasi Zarina Anjoulie menasihatkan orang ramai agar berhenti mengecam isteri kedua pengarah terkenal, Syamsul Yusof iaitu Ira Kazar kerana khuatir perkara buruk berbalik kepada diri sendiri.
Dia yang mesra dengan panggilan Anju berkata, orang ramai seharusnya mendoakan kesejahteraan buat aktres, Puteri Sarah Liyana berbanding terus melemparkan kata-kata negatif terhadap pemilik nama penuh Faghirah Fatini Kazaruddin berkenaan.
“Bagi saya, tidak perlu sibuk hendak mengecam Ira dan sepatutnya doakan untuk Puteri Sarah kerana kita sendiri tidak tahu pengakhiran hidup kita bagaimana.
“Nanti kita ada anak dan manalah tahu anak sendiri yang rampas lelaki orang. Jangan terlalu yakin takdir hidup kau tidak akan berkahwin dengan lelaki berstatus suami orang,” katanya dalam satu siaran langsung TikTok semalam.
Katanya, lebih baik mendoakan agar semangat Puteri Sarah terus kuat dalam menghadapi dugaan rumah tangganya ketika ini.
“Mendoakan untuk dia lebih baik, kita pun dapat pahala. Paling bagus ialah doakan dia kuat semangat, diberikan ketenangan hati,” ujarnya.

Dalam pada itu, pelakon drama Anak Pontianak itu mengakui akan berasa sakit hati sekiranya situasi sama berlaku terhadap dirinya.
“Jika tanya saya, memang akan sakit hati. Sekiranya aku jadi seperti Puteri Sarah, memang tiada masa nak naik turun mahkamah atau tahan selama empat tahun, memang kena pelangkung (pukul).
“Aku tak akan tahan empat tahun, cuma beri empat hari sahaja dan pelangkung perempuan itu.
“Empat tahun itu lama sangat untuk aku sebab dalam tempoh itu mungkin sudah boleh kahwin lain,” katanya dalam nada berseloroh.
Terdahulu, kisah mengenai kemelut rumah tangga Puteri Sarah dengan Syamsul semakin memuncak apabila pengarah filem Mat Kilau itu mengakui secara terbuka sudah menikahi Ira di Thailand pada 6 Januari lalu.
Tidak sanggup membiarkan diri terluka dan ditipu, Puteri Sarah seterusnya nekad memfailkan perceraian di Mahkamah Syariah Wilayah Persekutuan pada 16 Januari lalu.
Meskipun dihambat dengan jutaan kecaman, Ira sehingga hari ini mengambil pendekatan mendiamkan diri daripada mengeluarkan sebarang kenyataan membela dirinya.
Dia sebelum ini juga telah dikenakan tindakan mahkamah iaitu perintah injuksi interim yang diperintah berhenti meluahkan atau menyebarkan apa-apa bentuk gangguan di sosial media atau di mana-mana platform sama ada dirinya atau yang berkaitan dengan dirinya.
Sekadar info, Puteri Sarah dan Syamsul berkahwin pada 8 Mac 2014 dan dikurniakan dua cahaya mata iaitu Syaikhul Islam dan Sumayyah. – KOSMO! ONLINE


RM1 bilion pertingkat pembangunan sempadan Sarawak, Sabah
Oleh CHERINE JON

20 Januari 2023, 4:54 pm
KUCHING – Kerajaan Persekutuan akan mengesyorkan beberapa projek baharu dengan anggaran nilai melebihi RM1 bilion untuk meningkatkan pembangunan sempadan Malaysia – Indonesia di Sabah dan Sarawak.
Perdana Menteri, Datuk Seri Anwar Ibrahim berkata perkara itu akan dibentangkan dalam Belanjawan 2023 pada 24 Februari kelak.
“Susulan lawatan saya ke Indonesia baru-baru ini, Kerajaan Persekutuan komited untuk meningkatkan pembangunan sempadan Malaysia – Indonesia di Sabah dan Sarawak.
“Antaranya menaik taraf Kompleks Kastam, Imigresen, Kuarantin dan Keselamatan (CIQS) serta infrastruktur jalan raya yang akan menghubungkan Sabah dan Sarawak dengan Ibu Kota Nusantara (IKN) di Kalimantan, Indonesia dalam kadar segera,” katanya.
Beliau berkata demikian dalam sidang media selepas mempengerusikan Mesyuarat Tindakan Pelaksanaan Perjanjian Malaysia 1963 (MA63) di Kompleks Dewan Undangan Negeri (DUN) Sarawak di Petra Jaya hari ini.
Turut hadir Timbalan Perdana Menteri Datuk Seri Fadillah Yusof, Premier Sarawak, Datuk Patinggi Tan Sri Abang Johari Tun Openg, Ketua Menteri Sabah Datuk Seri Panglima Hajiji Noor dan Menteri di Jabatan Perdana Menteri (Sabah dan Sarawak), Datuk Armizan Mohd Ali.

Sementara, Perdana Menteri berkata Kerajaan Persekutuan bersetuju meluluskan syor oleh Abang Johari berhubung pengecualian cukai bagi Bayaran Insentif Khas yang diterima penjawat awam negeri.
Katanya kelulusan itu juga akan diperluaskan bagi meliputi bayaran insentif atau bantuan khas kerajaan negeri kepada penjawat awam di semua negeri.
“Sekarang pembayaran bonus kerajaan negeri tertakluk kepada cukai tetapi Premier Sarawak telah memujuk saya untuk pengecualian cukai kepada negeri ini.
“Jadi, saya bersetuju dan pengecualian cukai ini terpakai kepada seluruh negeri kerana semua penjawat awam persekutuan bekerja di seluruh negeri,” katanya. – KOSMO! ONLINE


Lelaki tuang sos, pura-pura bunuh diri demi pujuk isteri
Oleh KOSMO!

20 Januari 2023, 5:30 pm
BANGKOK – Seorang lelaki di Thailand menggunakan sos ketika berpura-pura membunuh diri dengan harapan untuk memenangi semula hati isteri dan anak lelakinya, lapor laman berita Thaiger semalam.
Watchara, 50, tinggal berasingan dengan isterinya, Pla yang berusia 40 tahun selepas menghadapi konflik rumah tangga.
Dia tinggal di wilayah Chumphon manakala wanita itu menetap di Pattaya.
Pada Isnin lalu, Watchara pergi ke Pattaya dengan harapan untuk memenangi semula hati Pla dan anak lelaki mereka namun, kedua-duanya tiada di rumah.
Watchara kemudian menghubungi Pla tetapi dia enggan kembali hidup bersamanya.
Lelaki itu kemudian menuang sos dan meletaknya ke bahagian leher untuk merakam swafoto. Gambar itu kemudian dihantar kepada anak lelakinya yang memaklumkannya kepada Pla.

Pla melaporkan kejadian itu kepada polis. Polis dan paramedik tiba di kediaman Watchara dan lelaki itu mengakui bahawa dia telah memalsukan kejadian itu.
Polis kemudian memberi amaran kepada Watchara supaya tidak melakukan perkara itu lagi. – Agensi


Budak lelaki mangsa dera masih trauma
Oleh TUAN NURHIDAYAH TUAN AB.GHANI

20 Januari 2023, 4:50 pm
KAJANG – Kanak-kanak lelaki dipercayai mangsa dera yang ditemui bersendirian di tepi jalan simpang tiga berhampiran sebuah pangsapuri Cheras Utama, Batu 9 Cheras, di sini, Sabtu lalu, masih dalam keadaan trauma.
Ketua Polis Daerah Kajang, Asisten Komisioner Mohd. Zaid Hassan berkata, kanak-kanak lelaki yang dianggarkan berusia antara tiga hingga empat tahun itu masih tidak boleh berkomunikasi dengan sempurna.
“Penterjemah warga asing juga telah dipanggil untuk berkomunikasi dengan mangsa semasa berada di hospital tetapi mangsa tidak memberikan sebarang respon positif untuk bercakap.
“Mangsa tidak boleh berkomunikasi tetapi pandai menulis perkara asas pembelajaran huruf seperti ABC dan 123,” jelasnya dalam kenyataan hari ini.
Menurut Mohd Zaid, pihaknya masih belum dapat mengesan keluarga atau waris mangsa meskipun beberapa usaha telah dilakukan.
“Mangsa ditempatkan di Wad Kanak-kanak Hospital Kajang dan dilaporkan berada dalam keadaan sihat serta stabil.

“Mangsa kini dibawah jagaan Jabatan Kebajikan Masyarakat (JKM) Hulu Langat,” ujarnya.
Katanya, siasatan lanjut masih diteruskan di bawah Seksyen 31(1)(a) Akta Kanak-kanak 2001.
Dalam pada itu, beliau menyeru orang awam yang mempunyai maklumat tentang kejadian boleh hubungi mana-mana balai polis yang berdekatan ataupun berhubung terus dengan Pegawai Penyiasat kes Insp. Mohd Zaiyaudi Mohd Yaakub di talian 019-5355395.-KOSMO! ONLINE


Tengku Dhia Mikayla, bayi istimewa meninggal dunia pagi tadi
Oleh FLORINA DERIS

20 Januari 2023, 5:04 pm
PETALING JAYA – Bayi istimewa kesayangan ramai, Tengku Dhia Mikayla telah menghembuskan nafas terakhir setelah beberapa hari ditidurkan akibat masalah saluran pernafasan dihidapinya.
Tengku Dhia sebelum ini menjadi perhatian ramai disebabkan fizikalnya yang lemah, berbeza dengan bayi lain dan bergantung kepada Tiub Ryle untuk minum susu.
Dia dilaporkan menghidapi Hypotonia atau otot lemah, Stridor atau Laryngomalacia iaitu masalah saluran nafas sempit.
“Selamat jalan puteri kecil kami, Dhia. Mohon sedekahkan Al-Fatihah buat cucu saudara saya,” kata ahli keluarga, @afqhrazali menerusi kapsyen hantarannya.
Difahamkan bayi berkenaan menghembuskan nafas terakhir pukul 7 pagi tadi
Di ruangan komen, rata-rata pengguna bersimpati dengan bayi kesayangan ramai yang memiliki banyak pengikut itu.

“Tidak sampai hati saya rasanya. Selalu melihat Dhia di TikTok. Walaupun tidak mengenalinya, tapi suka melihat Dhia tersenyum, cantik dan comel,” komen seorang pengguna, @syikincipsa.
“Rasa tidak percaya Dhia sudah tidak ada, Dhia anak syurga. Al-Fatihah,” komen @ontienana.
“Takziah buat Dhia sekeluarga. Terima kasih kerana membuatkan saya tersenyum dengan video-video adik, semoga dikurniakan syurga tertinggi di sisiNya,” komen, @daysofharu.
Hantaran tersebut telah meraih 1,500,000 jumlah tontonan dan 112,300 tanda suka setakat ini. – KOSMO! ONLINE


Suami isteri rentung dalam lori kontena sering hantar barang bersama
Oleh ZAKKINA WATI AHMAD TARMIZI

20 Januari 2023, 4:47 pm
SEREMBAN – Pemandu lori kontena yang rentung dalam kebakaran di Rasah, di sini pagi tadi, Mazlan Molot, 48, sering membawa isterinya, Fauziah Uyop, 40-an bersama untuk menghantar barangan.
Kedua-duanya meninggal dunia dalam kejadian kemalangan kira-kira pukul 8.40 pagi di Kilometer 259.6 Lebuh Raya Utara Selatan (Arah Selatan) berhampiran susur masuk ke Plaza Tol Port Dickson dekat Rasah di sini.
Ibu Mazlan, Mariam Kassim, 69 berkata, kali terakhir dia berjumpa dengan anaknya itu adalah pada Hari Raya Aidilfitri tahun lalu.
“Ketika itu dia pulang ke rumah di Felda Palong 2, Jempol. Dia ada berikan duit kepada saya dan anak-anak saudaranya. Dia seorang yang pendiam dan tidak banyak bercakap.
“Saya tahu dia sering bawa isterinya ke mana-mana kerana isterinya tidak bekerja dan dapat menemani dia menghantar barangan,” katanya ketika ditemui di Jabatan Forensik Hospital Tuanku Ja’afar (HTJ) Seremban di sini hari ini.
YAAKOB menunjukkan gambar Allahyarham Fauziah yang meninggal dunia dalam kejadian kemalangan sebuah lori treler
Mariam menjelaskan lagi, anak keduanya itu sudah berkahwin selama 12 tahun, namun pasangan suami isteri itu tidak dikurniakan zuriat.

“Isterinya sebelum ini menjadi pengasuh kanak-kanak, namun berhenti kerja dan sering mengikuti Mazlan menaiki treler untuk menghantar barangan,” katanya lagi.
Sementara itu, abang mangsa, Yaakob Molot, 51, yang juga seorang pemandu lori memaklumkan pihak syarikat tempat adiknya bekerja ada menghubungi bagi memaklumkan tentang kejadian tersebut.
“Saya dimaklumkan dia baharu bekerja di syarikat treler tersebut yang menghantar barangan kitar semula. Kami sekeluarga reda dengan apa yang terjadi,” katanya lagi.
Yaakob memaklumkan, pihak hospital akan mengambil sampel DNA ahli keluarga bagi mengesahkan identiti kedua-dua mangsa.
“Tidak tahu sama ada hari ini atau esok baharu boleh membawa pulang jenazah Jenazah dijangka dikebumikan selepas keputusan di Kampung Sungai Siput, Lubuk China, Melaka,” katanya. – KOSMO! ONLINE


1,547 produk tamat tempoh, rosak masih dijual kepada pengguna
Oleh MOHD YUNUS YAKKUB

20 Januari 2023, 4:47 pm
SHAH ALAM – Sebanyak 1,547 produk makanan tamat tempoh dan bungkusan yang rosak dikesan menerusi Operasi Keselamatan Makanan sempena perayaan Tahun Baru Cina, baru-baru ini.
Operasi bermula 9 hingga 13 Januari lalu itu turut mengeluarkan lima kompaun berjumlah RM20,000.
Pengarah Kesihatan Selangor, Datuk Dr. Sha’ari Ngadiman berkata, ini susulan pemeriksaan terhadap 43 premis meliputi pasar raya, pasar mini, kedai borong dan kedai runcit di negeri ini.
Katanya, sebanyak 3,867 produk makanan dan 612 hamper makanan telah diperiksa secara keseluruhannya.
“Hasilnya didapati 132 produk telah tamat tarikh luput manakala 1,415 dikesan mempunyai bungkusan yang rosak seperti tin kemek, berkarat, kembung dan bekas yang rosak.
“Kesemua produk yang bernilai RM6,872.68 itu telah diarah supaya dialihkan daripada rak pameran jualan dan disita mengikut Seksyen 4(1)(f) dan persetujuan pelupusan dibawah Seksyen 4(8), Akta Makanan 1983,” katanya dalam kenyataan hari ini.

Jelas beliau, lima Notis 32B kesalahan dibawah Peraturan 11(1)(j) dan Peraturan 14(9)(b) Peraturan-Peraturan Makanan 1985 telah dikeluarkan semasa operasi ini dengan nilai kompaun RM20,000.
Tambah Sha’ari, pihaknya turut mengeluarkan satu perintah penutupan stor premis sebuah pasaraya selama 14 hari telah dilakukan di bawah Seksyen 11 Akta Makanan kerana didapati premis tersebut tidak bersih.
“Selain itu, sebanyak 33 pensampelan buah limau mandarin telah diambil dan dihantar ke Jabatan Kimia bagi tujuan analisis parameter racun perosak iaitu Organophosphorus (OP), Organochlorine (OC) dan Synthetic pyrethroids (SP).
“Tindakan pendakwaan di mahkamah akan diambil sekiranya keputusan analisis menunjukkan ada perlanggaran residu racun perosak mengikut Peraturan 41, Peraturan-Peraturan Makanan 1985,” katanya. -KOSMO!ONLINE


Kilang haram kitar semula dalam kampung digempur
Oleh ISKANDAR SHAH MOHAMED

20 Januari 2023, 5:21 pm
KUALA SELANGOR – Sebuah kilang kitar semula beroperasi tanpa lesen dan menimbulkan kacau ganggu bau di kawasan kampung sekitar Ijok di sini digempur pihak berkuasa semalam.
Operasi khas itu dilakukan oleh Majlis Perbandaran Kuala Selangor (MPKS) dan Jabatan Alam Sekitar (JAS) Selangor kira-kira pukul 9 pagi.
Pengarah Jabatan Penguatkuasa MPKS, Mohamad Lutfi Mislah Hudin berkata, pelaksanaan operasi itu hasil maklumat awam dan risikan yang mengesyaki premis itu menyimpan serta memproses buangan terjadual seperti buangan bateri kering, tembaga serta papan litar plastik.
“Kilang itu diarah tutup serta merta dan dikenakan kompaun atas kesalahan tiada lesen aktiviti mengilang. Kita turut melakukan sitaan iaitu tiga forklift dan satu pemampat udara bagi tindakan lanjut,” katanya ketika dihubungi hari ini.
Anggota penguatkuasa MPKS memeriksa kilang kitar semula yang diserbu di sekitar Ijok, Kuala Selangor

Mohamad Lutfi berkata, kes disiasat mengikut Undang-Undang Kecil Pelesenan Tred, Perniagaan dan Perindustrian (MPKS) 2007 dan pemilik kilang berusia 50-an telah diarah mengemukakan pelan bangunan tersebut.
“Kompaun turut dikeluarkan atas kesalahan struktur bangunan tidak mendapat kelulusan mengikut Akta Jalan, Parit dan Bangunan 1974 (Akta 133),” ujarnya. – KOSMO! ONLINE


Ribuan telur pecah, lori terbalik di lebuh raya
Oleh NOR AINNA HAMZAH

20 Januari 2023, 5:00 pm
REMBAU – Sebuah lori membawa muatan telur ayam terlibat dalam kemalangan di Kilometer 242.6, Lebuh Raya Utara Selatan arah utara, di sini hari ini.
Kemalangan itu menyebabkan telur yang berada dalam lori tersebut bertaburan dan pecah di atas lebuh raya selain insiden itu mengakibatkan kesesakan lalu lintas sejauh lima kilometer.
Menurut Ketua Polis Daerah Rembau, Deputi Superintendan Hazri Mohamad, berdasarkan maklumat awal yang diterima kira-kira pukul 9.11 pagi, kemalangan membabitkan sebuah lori yang dipandu di lorong kiri hilang kawalan dan terbabas melanggar penghadang jalan di sebelah kiri.
“Lori berkenaan terbalik di lorong tersebut. Pemandu lori iaitu lelaki berusia 30 tahun mengalami kecederaan ringan dan telah dibawa ambulans untuk rawatan lanjut,” katanya hari ini.
Dalam pada itu, kesesakan lalu lintas bagi arah utara berpanjangan dalam tempoh kira-kira dua jam bagi tujuan pembersihan lokasi kemalangan. – KOSMO! ONLINE


Trafik di Gua Musang mula sesak
Oleh AIMUNI TUAN LAH

20 Januari 2023, 3:53 pm
GUA MUSANG – Laluan pintu masuk ke Kelantan di pusat bandar Gua Musang di sini mula sesak dengan kenderaan apabila perantau pulang untuk bercuti sempena Sambutan Tahun Baharu Cina.
Tinjauan Kosmo! di Jalan Gua Musang-Kuala Lipis dan Gua Musang-Kuala Krai mendapati, jumlah kenderaan bertambah sejak malam tadi, namun trafik masih lancar dan terkawal.
Seorang pekerja swasta, Nur Shazlin Amran, 40, berkata, dia bertolak kira-kira pukul 6.30 pagi dari rumahmya di Puchong, Selangor untuk pulang ke kampung sebagai langkah untuk mengelak kesesakan lalu lintas.
Menurutnya, perjalanan lancar dari ibu negara lancar, namun berdepan sedikit kesesakan di Raub, Pahang.
“Saya mengambil peluang untuk menikmati tol percuma yang diumumkan kerajaan kerana menjangkakan petang ini akan semakin sesak dengan kenderaan,” katanya.
Lok Zhang Chang, 47, berkata, dia menggunakan jalan alternatif melalui Gua Musang-Jeli untuk pulang ke Tanah Merah bagi mengelak kesesakan lalu lintas.

Katanya, dia turut mengambil cuti awal hari ini bagi pulang ke kampung untuk acara makan besar bersama keluarga esok.
“Kami berhenti berehat di Hentian Gua Musang selepas berdepan kesesakan terutamanya di Karak, Pahang,” katanya.
Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor Ketua Balai Bomba dan Penyelamat Gua Musang berkata, pihaknya mengenal pasti satu lokasi panas kemalangan di daerah ini yang kerap berlaku kemalangan iaitu di Jalan Gua Musang-Kuala Krai berhampiran Gua Sejuk. – KOSMO! ONLINE


Mahkamah Persekutuan batal kelulusan projek perumahan lereng bukit
Oleh NUZULSHAM SHAMSUDDIN

20 Januari 2023, 4:00 pm
PUTRAJAYA – Mahkamah Persekutuan di sini hari ini membatalkan kelulusan yang diberikan kepada sebuah pemaju perumahan bagi projek perumahan di lereng bukit di Pulau Pinang.
Keputusan sebulat suara itu dibuat panel tiga hakim iaitu Hakim Besar Malaya Datuk Mohamad Zabidin Mohd. Diah, Hakim Mahkamah Persekutuan, Datuk Nallini Pathmanathan dan Datuk Rhodzariah Bujang selepas membenarkan rayuan penduduk Sungai Ara di Pulau Pinang.
Panel terbabit turut mengarahkan Sunway City dan Majlis Bandaraya Pulau Pinang (MBPP) yang dinamakan sebagai responden agar masing-masing membayar kos sebanyak RM300,000.
Terdahulu, sewaktu membacakan penghakiman ringkas Hakim Nallini menyatakan mahkamah terdahulu terkhilaf apabila gagal mengambil kira tujuan sebenar Pelan Struktur Pulau Pinang 2020 yang dengan jelas melarang sebarang penggunakan kawasan berbukit bagi sebarang tujuan pembangunan seperti perumahan, hotel, komersial mashupun perladangan.
“Ini sejajar dengan objektif utama Pelan Struktur terbabit. Pengecualian terhadap larangan itu perlu dilihat dari sudut tujuan dan secara terhad agar tidak menyimpang daripada Pelan tersebut yang mana objektif utamanya adalah untuk memmelihara kawasan berbukit, mengelakkan degradasi dan mengekalkan keseimbangan ekologi.
“Oleh itu kami merumuskan bahawa kelulusan oleh pihak berkuasa tempatan bagi permohonan Sunway kelulusan perancangan adalah ultra vires (melangkaui undang-undang) dan terbatal,”ujar Hakim Nallini ketika menyampaikan keputusan secara dalam talian.

Selain itu, panel turut menyatakan pihak berkuasa tempatan (PBT) selaku entiti yang bertanggungjawab mengeluarkan kelulusan perancangan bertanggungjawab mematuhi peruntukan Akta Perancangan Bandar dan Desa (TCPA).
Untuk rekod, pada 20 November 2015, Lembaga Rayuan di bawah TCPA 1976 telah membenarkan bantahan penduduk Sungai Ara, Pulau Pinang terhadap kelulusan projek dan kebenaran merancang yang diberikan oleh MBPP kepada pemaju terbabit.
Bagaimanapun, Sunway City memfailkan semakan kehakiman bagi mencabar keputusan itu yang mana pada 29 Mei 2017, Mahkamah Tinggi Pulau Pinang membatalkan keputusan Lembaga Rayuan dan mengesahkan kelulusan yang MBPP.
Pada 21 Mei 2021, Mahkamah Rayuan mengekalkan keputusan terbabit selepas menolak rayuan penduduk. Kebenaran untuk merayu di Mahkamah Persekutuan diperoleh penduduk pada 30 November 2021. – KOSMO! ONLINE


Lonjakan 60 peratus trafik di WCE sepanjang enam hari
Oleh SHAMSUL KAMAL AMARUDIN

20 Januari 2023, 3:57 pm
LUMUT – Bilangan kenderaan yang menggunakan Lebuh Raya Pesisiran Pantai Barat (WCE) dijangka meningkat sehingga 60 peratus daripada purata trafik harian, sepanjang sambutan Tahun Baharu Cina ini.
Ketua Operasi WCE, Syed Muhd. Naguib Syed Mohd. berkata, peningkatan itu mulai dilihat sejak semalam terutama selepas pengumuman kerajaan mengenai tol percuma bermula pukul 12 tengah malam tadi sehingga 12 tengah malam esok.
“Berdasarkan purata rekod sebelum ini dijangka laluan dari Hutan Melintang ke Beruas sepanjang 70 kilometer (km) bakal menerima limpahan trafik tinggi sepanjang musim perayaan ini.
“Dijangka sebanyak 70,000 hingga 75,000 kenderaan sehari menggunakan WCE bermula hari ini sehingga Selasa depan,” katanya kepada pemberita selepas menghadiri Kempen Keselamatan Jalan Raya Daerah Manjung Sempena Tahun Baru Cina di Plaza Tol Sitiawan Utara dekat sini hari ini.
Menurut Syed Muhd. Naguib, pihaknya telah membuat persediaan bagi menghadapi pertambahan trafik itu dengan memastikan aset lebuh raya serta kemudahan awam seperti tandas dan surau dalam keadaan baik.
Pada masa sama, jelas beliau, pihaknya membuat rondaan tambahan agar bantuan kecemasan dapat disegerakan dan masa tindak balas dipercepatkan untuk kemudahan pengguna lebuh raya.

Maklumnya, seramai 20 peronda bersama bantuan 10 pengawal trafik bertugas memantau lebuh raya sepanjang 24 jam dan memberi bantuan kecemasan di luar jangka.
“Selain di jajaran Perak, kemudahan dan rondaan turut dilakukan di jajaran Selangor sepanjang 10 kilometer yang bermula di Bandar Bukit Raja Selatan sehingga persimpangan Bandar Bukit Raja Utara di Kapar,” ujar beliau.
Beliau juga menyarankan pengguna lebuh raya itu memuat turun aplikasi WCE yang bagi memudahkan mereka mendapatkan maklumat terkini mengenai lokasi televisyen litar tertutup (CCTV), kemudahan awam dan bantuan kecemasan selama 24 jam di lebuh raya tersebut.
Menurutnya, aplikasi itu yang dilancarkan sejak enam bulan lalu sehingga kini menerima sambutan memberangsangkan daripada pengguna jalan raya. – KOSMO! ONLINE


Isu paip rosak di Gombak selesai Mac, Oktober ini
Oleh ISKANDAR SHAH MOHAMED

20 Januari 2023, 3:50 pm
SHAH ALAM – Kekerapan masalah paip pecah yang mengakibatkan gangguan bekalan air di sekitar Gombak dijangka selesai pada Mac dan Oktober depan.
Menteri Besar Selangor, Datuk Seri Amirudin Shari berkata, tindakan penyelesaian itu dimaklumkan Pengurusan Air Selangor Sdn. Bhd. (Air Selangor) menerusi satu pertemuan khas pagi tadi.
Katanya, perbincangan itu meliputi taklimat dan penjelasan berkaitan situasi terkini keadaan paip di jajaran Prima Sri Gombak dan kawasan berdekatan.
“Air Selangor memaklumkan bahawa paip jenis Asbestos Cement (AC) itu telah berusia lebih 20 tahun dan dianggap usang.
Keadaan itu cenderung kepada kebocoran atau rosak akibat tekanan air tinggi sekali gus menyebabkan gangguan sering berlaku,” katanya dalam kenyataan di Facebook rasminya hari ini.
Kosmo!Online selasa lalu melaporkan sebanyak 15 kawasan sekitar Gombak akan mengalami gangguan bekalan air tidak berjadual susulan insiden paip pecah di Jalan Prima SG 2, Prima Sri Gombak.

Jelas Amirudin yang juga Ahli Parlimen Gombak, tindakan segera diambil bagi menyelesaikan masalah itu daripada berlarutan dengan penyelesaian jangka pendek adalah menerusi pemasangan ‘valve’ oleh Air Selangor bagi mengurangkan kawasan gangguan yang dijangka selesai selewat-lewatnya Mac ini.
“Bagi jangka panjang pula melibatkan proses pertukaran paip lebih baharu dan berkualiti. Proses ini dijangka selesai selewat-lewatnya Oktober nanti,” ujarnya.-KOSMO!ONLINE


Leona buat hal, Azhar Sulaiman murah rezeki
Oleh MOHAMMAD SHAHEMY AZMI

20 Januari 2023, 3:50 pm
PETALING JAYA – Pelakon Azhar Sulaiman berterima kasih kepada Kasih Iris Leona kerana membuatkan rezekinya semakin mencurah gara-gara kontroversi yang sering ditimbulkan oleh anak gadisnya itu.
Menerusi temu bual bersama stesen radio Buletin FM, Azhar, 51, berterima kasih kepada Leona kerana membuatkan namanya turut terpalit sekali gus tidak henti-henti menerima tawaran berlakon daripada penerbit dan juga pengarah.
“Sejak setahun ini saya tidak berhenti-henti berlakon. Saya rasa kena berterima kasih kepada anak saya, Leona sebab dia punya pasal (kontroversi), nama saya terpalit dan jadi ‘hot’. Rezeki,” ujarnya.
Dalam nada berseloroh, Azhar yang berkerjaya sebagai arkitek menyifatkan rezekinya yang mencurah-curah dalam bidang lakonan adalah disebabkan populariti Leona sebagai seorang pempengaruh (influencer) yang sering menjadi perhatian netizen.
Bagaimanapun, pelakon filem Abang 92 itu mengakui sedikit sebanyak dia ada terasa hati dengan kecaman yang diterima daripada netizen tentang Leona apabila dianggap tidak pandai membesarkan anak-anak.
“Saya manusia biasa yang tidak mempunyai kuasa istimewa. Semestinya saya terjejas (terasa hati) bila netizen menyentuh tentang keluarga saya.

“Contohnya sebab Leona suka berpakaian yang sentiasa menyebabkan orang naik darah tinggi (seksi). Ramai yang datang menghentam dan cakap benda yang boleh menyakitkan hati,” katanya.
KONTROVERSI ditimbulkan Leona sememangnya membuatkan Azhar terkesan dengan kecaman netizen.
Ujar Azhar, dia pernah menegur anaknya untuk berubah kerana perkara tersebut membuatkan dirinya sebagai seorang bapa turut terkesan, namun akur jika anaknya tidak mahu mendengar kata.
“Bila saya cakap dengan Leona, boleh tak awak berhenti buat semua ini (berpakaian seksi), dia senyap sahaja.
“Bila ditanya tak baca komen ke? Dia cakap tidak. Mungkin ini harga yang perlu saya bayar,” katanya.
Leona, 21, sering menjadi perhatian netizen apabila kerap dikecam kerana memuat naik foto dan video dengan penampilan mencolok mata.
Penampilan Leona sering dianggap keterlaluan sebagai seorang anak kepada selebriti dan juga wanita beragama Islam.
Azhar menerusi satu perkongsian dalam Instagramnya sebelum ini pernah menzahirkan rasa dilemma apabila mendakwa setiap ibu bapa pasti mempunyai masalah yang dicetuskan anak-anak termasuk dirinya.
Pelakon itu bagaimanapun reda dengan segala masalah yang ditimbulkan, sementelah sikap mereka tidak seteruk yang berlaku pada zaman mudanya dahulu.
Bahkan katanya, apa yang berlaku terhadap anak-anak adalah cerminan hidupnya ketika zaman bujang.
“Pada saya biarlah jadi begini daripada begitu. Jika saya renung semula zaman muda, lebih teruk daripada sekarang.
“Anak-anak adalah balasan kepada apa yang kita buat semasa zaman bujang dulu. Saya reda dan harap dapat menguruskan keluarga dengan lebih baik,” ujarnya.
Untuk rekod, Azhar mendirikan rumah tangga bersama Chempaka Emalin Pahamin dan dikurniakan tiga orang cahaya mata iaitu Kasih Leia Ixora, 23, dan pasangan kembar, Andika Rees Pahamin dan Leona. – KOSMO! ONLINE


Manusia pernah ditipu kad jimat petrol
Oleh KOSMO!

20 Januari 2023, 4:28 pm
PETALING JAYA – Sekitar tahun 2008 ke 2010, satu teknologi yang kononnya boleh menjimatkan petrol telah dikeluarkan dan pernah tular dalam kalangan pengguna.
Teknologi tersebut telah diadaptasi ke bentuk kad seperti kad kredit dikatakan mampu menjimatkan petrol jika diletakkan di ‘noose’ petrol ketika pengisian ke kenderaan pelanggan.
Kad penjimatan petrol tersebut kemudiannya dijadikan kepada bentuk perniagaan bagi golongan skim piramid yang mencari ejen jualan mereka.
Malah harga sekeping kad tersebut boleh mencecah kepada harga ratusan ringgit.
Namun, yang menjadi kehairanan apabila kad seumpama itu begitu laku dijual sekitar tahun-tahun terbabit.
Rata-rata orang ramai turut berbicara mengenai hal tersebut dan ramai menyatakan ketika itu rakyat Malaysia mudah tertipu dengan tawaran yang diberikan.

“Betul, aku pun pelik ada yang percaya kad itu. Letak sahaja di kawasan tangki minyak atau noose petrol maka molikul petrol tadi berkembang dan penggunaan petrol jadi jimat.
“Kadang-kadang kalau kenang balik lucu juga masa tu,” ujar Jo Rahman.
“Bukan kad tu sahaja, ada juga jual bantal yang membolehkan penggunanya tak berdengkur. Pelik-pelik la masa tu,” kata Luq Van Daa. – KOSMO! ONLINE


Dua sahabat maut motosikal bertembung kereta
Oleh SAFINA RAMLI

20 Januari 2023, 4:01 pm
BALIK PULAU – Dua calon Sijil Pelajaran Malaysia (SPM) dari Sekolah Menengah Kebangsaan (SMK) Pondok Upeh di sini maut selepas motosikal yang ditunggangi mereka bertembung dengan sebuah kereta di Jalan Sungai Rusa, di sini semalam.
Dalam kejadian kira-kira pukul 10.10 malam itu, penunggang motosikal, Nur Humaira Mohd. Zaini, 17, maut di lokasi kejadian akibat kecederaan parah.
Bagaimanapun, rakannya yang juga pembonceng motisika jenis Honda Wave, Nur Fatimah Salamahullah,17, disahkan meninggal dunia semasa mendapatkan rawatan di Hospital Pulau Pinang (HPP).
Ketua Polis Daerah Barat Daya, Superintendan Kamarul Rizal Jenal berkata, hasil siasatan awal mendapati, kemalangan berlaku semasa seorang lelaki yang memandu kereta jenis Proton Waja dalam perjalanan dari George Town ke Kuala Sungai Pinang.
”Apabila sampai di Jalan Sungai Rusa, Sungai Pinang semasa di jalan lurus, kereta yang dipandu lelaki terbabit telah bertembung dengan sebuah motosikal yang ditunggangi dua pelajar itu dari arah bertentangan.
”Motosikal yang ditunggangi mangsa itu dipercayai cuba memotong sebuah kereta lain ketika kejadian berlaku,” katanya di sini hari ini.

Menurutnya, akibat daripada kemalangan tersebut, pemandu kereta yang merupakan seorang mekanik mengalami kecederaan pada pipi kanan.
“Penunggang motosikal maut di lokasi kejadian dan pemboncengnya meninggal dunia ketika di HPP.
”Pemandu kereta dan penunggang motosikal mempunyai lesen memandu yang sah dan lesen kenderaan bermotor (LKM) juga masih sah tempoh. Kes disiasat di bawah Seksyen 41 (1) Akta Pengangkutan Jalan 1987,” katanya. -KOSMO! ONLINE


Suri rumah rugi RM98,670 ditipu scammer Bantuan Prihatin
Oleh DIYANATUL ATIQAH ZAKARYA

20 Januari 2023, 4:06 pm
ALOR GAJAH – Seorang suri rumah di sini berputih mata selepas wang simpanannya yang hampir RM100,000 lesap gara-gara terperdaya dengan scammer Bantuan Prihatin pada bulan lalu.
Ketua Polis Daerah Alor Gajah, Superintendan Arshad Abu berkata, kejadian dilaporkan berlaku pada 25 Disember apabila mangsa yang berusia 42 tahun dihubungi nombor tidak dikenali, 011-1424 5294 mendakwa kononnya dari ibu pejabat Celcom di Kuala Lumpur.
Katanya, dalam perbualan itu, suspek memberitahu kononnya mangsa telah terpilih sebagai penerima ‘Bantuan Prihatin’ dan mengarahkannya mengisi maklumat peribadi menerusi pautan diberikan.
“Mangsa yang tidak mengesyaki kemudian telah menekan pautan diberikan dan disambung ke satu laman web lain untuk mengisi semua butiran dikehendaki termasuk maklumat perbankan.
“Pengadu mengisi maklumat ID pengguna, kata laluan perbankan dalam talian, tarikh luput kad ATM serta nombor CVC kod di belakang kad ATM miliknya,” katanya dalam satu kenyataan di sini, hari ini.
Tambahnya, sebaik sahaja selesai perbualan, pengadu telah membuat semakan dan mendapati wang simpanan di dalam akaun banknya telah dipindahkan ke beberapa akaun tidak dikenali berjumlah RM98,670.

“Pemindahan itu melibatkan lapan transaksi dan pengadu yang menyedari dirinya gelah ditipu telah membuat laporan di Ibu Pejabat Polis Daerah (IPD) Alor Gajah kelmarin.
“Kes disiasat mengikut Seksyen 420 Kanun Keseksaan, kerana kesalahan menipu,” katanya. – KOSMO! ONLINE


Manusia pernah ditipu kad jimat petrol
Oleh KOSMO!

20 Januari 2023, 4:43 pm
PETALING JAYA – Sekitar tahun 2008 ke 2010, satu teknologi yang kononnya boleh menjimatkan petrol telah dikeluarkan dan pernah tular dalam kalangan pengguna.
Teknologi tersebut telah diadaptasi ke bentuk kad seperti kad kredit dikatakan mampu menjimatkan petrol jika diletakkan di ‘noose’ petrol ketika pengisian ke kenderaan pelanggan.
Kad penjimatan petrol tersebut kemudiannya dijadikan kepada bentuk perniagaan bagi golongan skim piramid yang mencari ejen jualan mereka.
Malah harga sekeping kad tersebut boleh mencecah kepada harga ratusan ringgit.
Namun, yang menjadi kehairanan apabila kad seumpama itu begitu laku dijual sekitar tahun-tahun terbabit.
Rata-rata orang ramai turut berbicara mengenai hal tersebut dan ramai menyatakan ketika itu rakyat Malaysia mudah tertipu dengan tawaran yang diberikan.

“Betul, aku pun pelik ada yang percaya kad itu. Letak sahaja di kawasan tangki minyak atau noose petrol maka molikul petrol tadi berkembang dan penggunaan petrol jadi jimat.
“Kadang-kadang kalau kenang balik lucu juga masa tu,” ujar Jo Rahman.
“Bukan kad tu sahaja, ada juga jual bantal yang membolehkan penggunanya tak berdengkur. Pelik-pelik la masa tu,” kata Luq Van Daa. – KOSMO! ONLINE


KKD tumpu prasarana, keselamatan dan pelaburan digital
Oleh MUHAMMAD SHAHIZAM TAZALI

20 Januari 2023, 4:09 pm
MELAKA – Kementerian Komunikasi dan Digital (KKD) menggariskan tiga tumpuan utama pada tahun ini iaitu prasarana, keselamatan dan pelaburan digital.
Menterinya, Fahmi Fadzil berkata, di bawah fokus prasarana akan melibatkan akses internet dan perkhidmatan telekomunikasi sementara aspek keselamatan membabitkan data serta siber.
Menurut beliau, pelaburan digital dijangka dapat memacu pertumbuhan ekonomi negara pasca pandemik sekali gus menjadikan negara ini sebagai hab digital di rantau Asean.
“Sebelum ini kita banyak memberi fokus kepada pembinaan pusat-pusat pemprosesan data dan kedepan kita juga akan melihat kepada beberapa sektor lain. Usaha ini akan diselerasakan oleh Perbadanan Ekonomi Digital Malaysia (MDEC).
“Perkara ini antara yang penting bagi saya yang mana kita bukan hanya memacu pertumbuhan ekonomi pasca pandemik tetapi juga untuk melihat apa yang boleh kita lakukan untuk menjadikan Malaysia sebagai hab digital di rantau Asean,” katanya.
Beliau berkata demikian pada sidang akhbar Mesyuarat Kerja Pelan Strategik KKD 2023-2025 dan Agenda KKD 2023 di sini, hari ini.

Turut hadir ialah Timbalan Menteri KKD, Teo Nie Ching dan Ketua Setiausaha KKD, Datuk Seri Mohammad Mentek.
Mengulas lanjut, Fahmi berkata, fokus pelaburan digital termasuk ‘pas nomad’ dan Program Perdagangan Digital (DE Dagang).
Jelasnya, tumpuan berkenaan secara tidak langsung dapat membawa masuk lebih banyak bakat-bakat baharu ke dalam negara.
“MDEC juga akan meneroka beberapa sektor lain dalam pelaburan digital selepas ini,” katanya. – KOSMO! ONLINE


Tol percuma tinggal kurang 5 jam, trafik masih sesak
Oleh NURUL IZZATI ZAINI

21 Januari 2023, 7:52 pm
PETALING JAYA – Aliran trafik dilaporkan masih dalam keadaan perlahan di beberapa lebuh raya utama seperti Lebuh Raya Utara-Selatan dan Lebuh Raya Kuala Lumpur-Karak (KLK) sempena Tahun Baharu Cina.
Lembaga Lebuh Raya Malaysia menerusi laman Facebook melaporkan, di Lebuh Raya Utara-Selatan PLUS @ E1, trafik perlahan bermula dari Utara Lembah Beringin ke kawasan rehat dan rawat (R&R) Ulu Bernam dan Slim River ke Sungkai.
“Trafik juga perlahan dari Tapah ke Gopeng, R&R Sungai Perak ke Kuala Kangsar dan Changkat Jering ke Taiping (U).
“Kenderaan turut bergerak perlahan dari Jawi ke Sg. Bakap dan Persimpangan Sg. Dua ke Plaza Tol Sungai Dua,” katanya.
Sementara itu, di Lebuh Raya Kuala Lumpur – Karak (KLK), trafik dilaporkan perlahan dari Arah Timur Hentian Rehat Gombak ke Genting Sempah dan Bukit Tinggi ke Lentang. – KOSMO! ONLINE


6.9 juta sampul ‘angpau’ diperlukan bagi Tahun Arnab
Oleh MOHD. HUSNI MOHD. NOOR

21 Januari 2023, 8:27 pm
PUTRAJAYA – Sebanyak 6.9 juta sampul merah atau ‘angpau’ diperlukan di seluruh negara bagi sambutan Tahun Baharu Cina, tahun ini.
Perkara itu didedahkan Jabatan Perangkaan Malaysia (DOSM) menerusi saluran media sosialnya, hari ini.
Menurutnya, jumlah sampul merah itu adalah anggaran yang di buat berdasarkan populasi etnik Cina di Malaysia dengan setiap seorang dijangka menerima satu sampul.
“Berdasarkan data dikeluarkan, Selangor menunjukkan keperluan sampul merah paling tinggi iaitu 1.76 juta sampul diikuti Johor (1.21 juta), Kuala Lumpur (727,000), Pulau Pinang (717,200) dan Perak (641,300),” katanya.
Selain itu, DOSM turut mendedahkan bahawa trend pemberian sampul merah berisi RM10 lebih tinggi ketika sambutan Tahun Baharu Cina berbanding RM5 pada sambutan Hari Raya Aidilfitri.
“Trend pemberian duit raya sebanyak RM5 mula meningkat sejak tahun 2012,” katanya.

Dalam pada itu, DOSM turut mendedahkan, sebanyak 2,986 buah hotel dan 53,088 restoran di seluruh negara tersedia untuk tradisi ‘makan besar’ terutama pada malam sebelum Tahun Baharu Cina.
“Lagi sekali, Selangor kekal mendahului dengan 12,591 hotel dan 405 restoran diikuti Sabah (8,363 hotel dan 335 restoran) dan Johor (6,156 hotel dan 304 restoran,” katanya.
Katanya, tradisi makan besar penting bagi masyarakat Tionghua dan kebiasaannya mereka memilih hotel dan restoran selain di rumah. – KOSMO! ONLINE


2 wanita terkejut wajah hampir serupa
Oleh KOSMO!

21 Januari 2023, 7:30 pm
WASHINGTON – Dua wanita di Amerika Syarikat (AS) yang memiliki wajah hampir serupa berjaya dipertemukan hasil kecanggihan sebuah perisian dalam talian, lapor akhbar Mirror UK.
Ambra dan Jennifer kelihatan sangat serupa sehinggakan ibu Jennifer, Jessica, keliru sama ada Ambra ialah seorang anak angkat. Namun, mereka sama sekali tiada pertalian darah.
Ambra dari Carolina Utara dan Jennifer dari Texas, bertemu menerusi platform dalam talian yang dipanggil Twin Strangers, yang membantu seseorang mencari orang yang kelihatan seperti mereka.
Pengguna Twin Strangers akan memasukkan dimensi muka mereka dan algoritma akan mencari orang lain dengan wajah yang serupa.
Di sebalik pendedahan mengejutkan itu, Ambra dan Jennifer yang masing-masing berusia 23 dan 33 tahun telah dipanggil untuk tampil dalam video YouTube Twin Strangers.
Jennifer kemudian mendapat peluang untuk memperkenalkan Ambra kepada ibunya, Jessica yang turut keliru untuk membezakan mereka.

“Anda anak perempuan saya. Anda sangat mirip dengan anak perempuan saya,” kata Jessica. – Agensi


Lelaki menyamar wanita curi coli
Oleh KOSMO!

21 Januari 2023, 8:00 pm
JAKARTA – Sebuah klip video tular di media sosial Indonesia memaparkan situasi seorang lelaki ditangkap selepas menyamar sebagai wanita untuk mencuri pakaian dalam di sebuah rumah tumpangan kanak-kanak, lapor laman berita Suara.com.
Kejadian itu berlaku di Semarang Barat, wilayah Jawa Tengah pagi Khamis lalu. Video itu dikongsikan dalam akaun Instagram @kabarnegri.official.
Lelaki itu dilihat memakai pelitup muka hitam, berbaju hitam dan berkain batik. Penghuni rumah tumpangan itu terkejut dengan kehadiran lelaki berkenaan.
“Apa yang anda buat? Maksudnya anda ambil coli?” tanya seorang wanita.
Perakam itu juga dilihat memegang dua coli berwarna ungu dan coklat yang didakwa dicuri lelaki itu.
Lelaki tersebut kemudian mengaku dia hanya diarah melakukan perbuatan tersebut tetapi tidak menyebut siapa yang mengarahnya.

Video tersebut mendapat perhatian netizen di ruangan komen.
“Bersungguh-sungguh sampai sanggup pakai baju tidur perempuan,” komen seorang netizen. – Agensi


Harga rumah puluhan juta? Saya belum mampu – Siti Nurhaliza
Oleh MOHAMMAD SHAHEMY AZMI

21 Januari 2023, 9:15 pm
PETALING JAYA – Penyanyi nombor satu negara Datuk Seri Siti Nurhaliza mengesahkan spekulasi mengenai pembelian sebuah kediaman mewah di Dubai seperti yang dikongsikannya dalam Instagram sebelum ini.
Bagaimanapun, penyanyi berusia 44 tahun itu menafikan harga kediaman jenis kondominium itu bernilai puluhan juta ringgit seperti yang dikatakan segelintir pihak.
“Harganya tidaklah seperti yang digembar-gemburkan. Saya belum mampu lagi untuk miliki kediaman dengan harga sebegitu.
“Semua orang ada impian dan itu (kediaman) merupakan antara impian saya. Saya anggap pembelian hartanah itu adalah sebagai satu pelaburan,” Katanya.
Tambah ibu kepada dua orang cahaya mata itu lagi, antara tujuan dia membeli kediaman di Dubai kerana bercadang untuk mengembangkan perniagaan miliknya di negara Timur Tengah kerana melihat potensi yang ada.
Bahkan Siti juga melihat Dubai sebagai sebuah negara Islam contoh kerana membangun dengan pesat dan maju.

“Saya bercadang ingin mengembangkan perniagaan di Timur Tengah.
“Itu memang antara impian yang saya rancang. Saya suka dengan Dubai kerana menjadi contoh sebagai sebuah negara Islam yang pesat membangun,” jelasnya.
Namun Siti ketika ditemui pada majlis sambutan ulang tahunnya yang ke-44 dan penubuhan kelab peminat, Sitizoners yang ke-19, di Magica Banquet Hall, di sini, sebentar tadi tidak bercadang untuk berhijrah ke Dubai dan menjalani kehidupan di sana bersama keluarga.
Pada penghujung Disember lalu, Siti atau nama lengkapnya Siti Nurhaliza Taruddin berkongsi beberapa video menunjukkan kawasan kediaman jenis kondominium yang dibeli di The Address, Dubai Mall.
Alhamdulillah,” luah pelantun lagu Bukan Cinta Biasa itu menzahirkan rasa syukur atas kurniaan terindah yang diterima sebelum menutup tirai 2022. – KOSMO! ONLINE


Wanita maut, tunang cedera kereta terbabas dalam parit
Oleh ASLIZA MUSA

21 Januari 2023, 8:53 pm
TELUK INTAN – Seorang wanita maut selepas kereta dipandu tunangnya terbabas masuk ke dalam parit di Jalan Chui Chak-Langkap di sini, petang tadi.
Kejadian itu mengorbankan mangsa dikenali Nurul Fatihah Ismail, 29, di tempat kejadian akibat kecederaan parah.
Tunang Nurul Fatihah berusia 30 tahun yang memandu kereta jenis Honda Civic pula cedera di tangan kanan dan kaki kiri manakala adik perempuannya yang belum dikenal pasti identiti pula cedera di muka.
Difahamkan, ketika kejadian ketiga-tiga mangsa dalam perjalanan dari Kuala Lumpur ke Kampung Gajah untuk menghantar Nurul Fatihah sebelum dua beradik itu meneruskan perjalanan ke kampung di Taiping.
Jurucakap Jabatan Bomba dan Penyelamat Malaysia (JBPM) Perak berkata, sepasukan anggota dari Balai Bomba dan Penyelamat (BBP) Teluk Intan diatur gerak ke lokasi selepas menerima maklumat pada pukul 6.28 petang.
“Pemandu kereta telah dibawa keluar dari kenderaan oleh orang awam sebelum ketibaan pasukan bomba manakala dua mangsa wanita tidak tersepit dan kerja-kerja menyelamat dijalankan bagi membawa mereka keluar,” katanya di sini, hari ini.

Menurut beliau, mangsa wanita yang duduk di bahagian penumpang hadapan disahkan meninggal dunia di tempat kejadian oleh pegawai perubatan dan diserahkan kepada pihak polis untuk tindakan lanjut. – KOSMO! ONLINE


Burung disorok dalam lori disita Perhilitan Kelantan
Oleh AMREE AHMAD

21 Januari 2023, 7:01 pm
PUTRAJAYA- Hasil pengintipan, pihak polis berjaya menahan dua buah lori yang menyeludup sejumlah unggas tanpa dokumen penyimpanan sah di Kelantan, baru-baru ini.
Menurut Jabatan Perlindungan Hidupan Liar dan Taman Negara (Perhilitan), dua individu warga tempatan turut ditahan agensi itu.
“Pemeriksaan mengejut ke atas lori di sebuah premis di daerah Kota Bharu pada Ahad minggu lalu, berjaya membongkar jenayah berkenaan apabila mereka juga gagal mengemukakan sebarang dokumen sah bagi penyimpanan beberapa spesies hidupan liar,” katanya hari ini.
Katanya, kejayaan Operasi Bersepadu Khazanah (OBK) Zon Timur itu turut dibantu Cawangan Risik Batalion 7 dan juga Batalion 8 dari Pasukan Gerakan Am, Polis Diraja Malaysia.
“Antara unggas yang dirampas meliputi spesies White-bellied Parrot, Black-headed Parrot, Rose-ringed Parakeet, Yellow Ring-necked Parakeet dan Green-cheeked Parakeet.
“Kesemua burung jenis nuri dan kakak tua itu kemudian telah dibawa ke Pejabat Perhilitan Daerah Kuala Krai dan kes disiasat di bawah Akta Pemuliharaan Hidupan Liar 2010,” jelasnya.

Pelaku yang sekiranya disabitkan kesalahan kerana menyimpan hidupan liar tanpa ada lesen boleh didenda tidak lebih RM50,000 atau dihukum penjara tidak lebih dua tahun.
Bagi kesalahan memiliki spesies yang tertakluk di bawah permit khas pula boleh didenda tidak melebihi RM100,000 atau penjara tidak melebihi tiga tahun atau kedua-duanya. – KOSMO! ONLINE


EPL: Liverpool, Chelsea kongsi satu mata
Oleh KOSMO

21 Januari 2023, 10:42 pm
LIVERPOOL – Hasrat Liverpool untuk kembali raih kemenangan di Liga Perdana Inggeris tidak terlaksana apabila terpaksa berpuas hati dengan keputusan seri tanpa jaringan dengan Chelsea di Stadium Anfield, sebentar tadi.
Ketika The Reds dilihat masih bergelut dengan prestasi sendiri, pemain baharu The Blues, Mykhailo Mudryk pantas menyerlahkan potensi dirinya apabila tampil cemerlang sepanjang 35 minit sejak mula dimasukkan pada minit ke-55 bagi menggantikan Lewis Hall.
Terdahulu, tidak banyak aksi menarik mampu dipamerkan kedua-dua pasukan di babak pertama dengan menyaksikan Chelsea lebih mendominasi permainan namun ketumpulan sentuhan penyudah memaksa 45 minit pertama berakhir tanpa jaringan.
Situasi menjadi sebaliknya di babak kedua apabila tuan rumah menyambung aksi dengan cukup agresif tetapi situasi itu hanya bertahan 10 minit sebelum Chelsea kembali menemui rentak.
Kemasukkan Mudryk jelas merubah corak permainan Chelsea dan minit ke-64, tonggak kebangsaan Ukraine itu pamer seni kawalan bola dengan cukup sempurna namun rembatan jarak dekat dilakukannya sekadar mengegar sisi gawang Liverpool.
Ketika Liverpool sering bergelut untuk menyerlahkan kualiti sebenar, beberapa situasi menyaksikan keserasian Hakim Ziyech dan Mudryk berjaya mencetuskan detik cemas buat tuan rumah namun sekali lagi sentuhan akhirnya terus menghadirkan kekecewaan buat The Blues.

Keputusan ini menyaksikan kedua-dua pasukan terikat 29 mata dan menghuni kelompok pertengahan Liga Perdana Inggeris. – KOSMO! ONLINE


Awan berbentuk kanta seakan UFO muncul di Turkiye
Oleh KOSMO!

21 Januari 2023, 8:30 pm
ANKARA – Penduduk bandar Bursa, Turkiye dikejutkan dengan kemunculan gumpalan awan berbentuk seakan-akan kanta mata dan menyerupai objek terbang tidak dikenali (UFO) di langit, pagi Khamis lalu, lapor laman berita Wion News hari ini.
Awan itu kekal di langit selama sejam dan boleh dilihat dari daerah Gursu, Osmangazi, Kestel, Nilufer dan Yildrim di Bursa.
Menurut laman web Direktorat Umum Meteorologi, awan itu terbentuk di langit disebabkan fenomena turun naik angin yang kasar dan ia menunjukkan pergerakan yang beralih ke arah bawah di langit.
Ramai penduduk yang kagum dengan fenomena alam itu merakamkan awan kanta tersebut menggunakan telefon bimbit mereka.
Video dan gambar awan yang kelihatan seperti UFO itu dikongsi secara meluas di media sosial seluruh Turkiye. – Agensi


Cantiknya Elya, mana wang kami?
Oleh KOSMO!

21 Januari 2023, 10:46 pm
PETALING JAYA – Kumpulan Wang Simpanan Pekerja (KWSP) mengucapkan selamat Tahun Baharu Cina kepada semua masyarakat Cina seluruh negara.
Melalui hantaran di laman Facebook, KWSP memberitahu, pihaknya mengalu-alukan kedatangan Tahun Arnab pada tahun ini.
“Selamat Tahun Baharu Cina! kami mengalu-alukan kedatangan Tahun Arnab. KWSP mendoakan kesihatan yang baik, kebersamaan dan kesejahteraan untuk tahun baharu,” katanya.
Namun, gelagat lucu natizen diruangan komen rata-rata memuji kecantikan watak animasi Elya yang berpakaian cheongsam dan memintanya untuk meluluskan pengeluaran bersasar simpanan KWSP kepada orang ramai.
“Elya baik kan? Elya cantik kan? Tolong luluskan KWSP bersasar,” kata Farizah.
“Segak hang Elya. Kami tak boleh segak sebab KWSP bersasar tak boleh keluar nak beli pencuci mahal tak ada duit ni Elya, mohon Elya usulkan ya, terima kasih,” kata Zawani Abdul Wahab.

“Elya kali ni cantik kalau tak selekeh, tapi lagi cantik kalau Elya ‘kawtim’ luluskan EPF bersasar,” ujar natizen lain. – KOSMO! ONLINE


Piala Dunia: Speedy Tigers mampu kalahkan Sepanyol
Oleh MUHAMMAD ZUHAILY BADLISHAH

21 Januari 2023, 5:58 pm
BHUBANESWAR – Malaysia sudah mempunyai taktikal permainan tersendiri untuk digunakan menentang Sepanyol pada aksi cross over Piala Dunia Hoki 2023 di Stadium Kalinga petang esok.
Tonggak pertahanan skuad hoki negara, Muhammad Najmi Farizal Jazlan menegaskan, dia dan rakan sepasukannya perlu bijak mencari jalan untuk menumbangkan lawan di ranking kelapan dunia itu.
Kemenangan ke atas Red Sticks akan membolehkan Speedy Tigers menyambar tiket ke peringkat suku akhir sekali gus mengukir nama sebagai lapan pasukan terbaik pada edisi kali ini.
“Kami ada taktikal sendiri tetapi saya tak boleh kongsikannya sekarang. Bukan nak kata terlalu yakin tetapi kami percaya dengan kemampuan kami dan juga perancangan jurulatih.
“Pemain dah tanam dalam diri mahu kalahkan Sepanyol. Kami perlu bermain bijak dan beri usaha lebih dalam perlawanan nanti, kalau ada rezeki kejayaan akan menjadi milik negara,” katanya.
Motivasi para pemain dilihat berada pada tahap terbaik susulan kejayaan muncul naib juara Kumpulan C selain kenaikan ranking ke No.9 dunia, berdasarkan sesi latihan di Stadium Kalinga petang tadi.

“Kami ada tanggungjawab dekat sini dan kami perlu laksanakan baki tugas untuk mencapai sasaran. Saya harap dapat membanggakan anak-anak dan isteri serta mengharumkan nama Speedy Tigers,” jelas Najmi.
Skuad bimbingan A. Arul Selvaraj itu tewas 2-3 kepada Sepanyol dalam aksi yang berlangsung selama 45 minit sebagai pemanas badan sebelum kejohanan bermula di Stadium Hoki Birsa Munda, Rourkela sebelum ini.
Kali terakhir kedua-dua pasukan bertemu dalam pertandingan rasmi menyaksikan Speedy Tigers menang 4-3 sewaktu Kejohanan Jemputan Empat Negara 2019 di Terrassa, Sepanyol. – KOSMO! ONLINE


Bersalin normal, Mawar Rashid timang anak ketiga
21 Januari 2023, 5:14 pm
PETALING JAYA – Pelakon Mawar Rashid bersyukur proses melahirkan bayi ketiganya dipermudahkan selepas dia selamat menimang cahaya mata perempuan secara normal, hari ini.
Mawar, 28, menerusi perkongsian Instagram memuat naik gambar bayi perempuannya yang didukung suami, Raf Yaakob di hospital.
“Syukur alhamdulillah, semuanya dipermudahkan. Saya bersalin secara normal, macam dua orang anak saya, Rafael dan Cinta.
“Terima kasih semua atas doa-doanya,” tulis Mawar.
Pelakon drama Villa Kristal itu turut mengumumkan nama bayi ketiganya iaitu Raden Seri Riyanna Sayang.
Biarpun baru sahaja dilahirkan, bayi itu sudah memiliki akaun Instagram rasmi iaitu @sayangraf yang kini diikuti seramai lebih 350 orang.

Walaubagaimanapun, Mawar dan Raf belum berkongsi wajah anak perempuan mereka dan menutup muka bayi itu dengan emoji.
Untuk info, perkahwinan pasangan itu pada 9 November 2017 terlebih dahulu dikurniakan dua cahaya mata iaitu Raden Muhammad Rafael, 5, dan Raden Seri Rossabella Cinta, 3. – KOSMO! ONLINE


Rokok, minuman keras tanpa cukai bernilai hampir RM8 juta dirampas
Oleh IVAN AMIRUL

21 Januari 2023, 5:51 pm
KOTA KINABALU – Rokok serta minuman keras seludup tidak bercukai dianggarkan bernilai hampir RM8 juta berjaya dirampas dalam serbuan di tiga lokasi di Sandakan menerusi Op Kontraban kelmarin.
Dalam operasi bermula jam 11 pagi hingga 2.30 petang itu, turut ditahan tiga suspek lelaki tempatan berusia 29, 37 dan 45 tahun dipercayai terlibat sindiket penyeludupan berkenaan.
Pesuruhjaya Polis Sabah, Datuk Idris Abdullah berkata, tiga serbuan membabitkan dua gudang dan sebuah rumah dilaksanakan selepas menerima maklumat serta risikan.
“Hasil pengeledahan di tiga lokasi berkenaan, rokok tidak bercukai pelbagai jenama dianggarkan bernilai RM5,950,740.09, dirampas.
“Pasukan serbuan turut merampas minuman keras tidak bercukai pelbagai jenama dianggarkan bernilai RM1,714,437.
“Dalam serbuan sama, turut dirampas dua van dan sebuah lori dipercayai digunakan untuk kegiatan penyeludupan berkenaan.

“Jumlah keseluruhan rampasan bernilai RM7,915,177.45,” katanya ketika dihubungi, hari ini.
Mengulas lanjut, Idris berkata, hasil pemeriksaan mendapati tiga suspek yang ditahan itu bertindak sebagai penjaga premis dan pemandu.
Menurutnya, semua suspek dipercayai terbabit dalam kegiatan penyeludupan rokok dan minuman keras yang tidak bercukai kastam.
“Tangkapan dan rampasan kemudiannya diserahkan kepada pihak Jabatan Kastam Diraja Malaysia (JKDM) Sabah untuk tindakan siasatan selanjutnya dan kes disiasat mengikut Seksyen 135(1)(d) Akta Kastam 1967,” katanya.


Suami isteri pecah kereta beli dadah
Oleh NURUL IZZATI ZAINI

21 Januari 2023, 4:41 pm
PETALING JAYA – Sepasang suami isteri penganggur disyaki terlibat dalam kes kecurian barang dalam kenderaan gara-gara ingin membeli dadah, berjaya diberkas polis semalam.
Penahanan dilakukan sepasukan polis dari Jabatan Siasatan Jenayah, Ibu Pejabat Polis Daerah Ampang Jaya susulan laporan dibuat oleh seorang pemilik kereta yang kehilangan telefon pintar dan sebuah beg berjenama mengandungi dokumen penting di Taman Bukit Teratai, pada 17 Januari lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, lelaki tempatan berusia 40 tahun dan wanita tempatan berusia 45 tahun kemudiannya berjaya ditahan di Taman Tasek Tambahan, Ampang, petang semalam.
“Pihak polis telah merampas sejumlah telefon bimbit, cermin mata, kamera, topi, beg tangan wanita, beberapa abu rokok kereta, jam tangan, minyak wangi, kad bank, kad Touch ‘n Go, dan kasut pelbagai jenama yang semuanya dianggarkan bernilai lebih RM20,000.
“Siasatan mendapati hanya suspek lelaki aktif melakukan jenayah ini berseorangan melibatkan tujuh kes di daerah Ampang Jaya manakala suspek wanita tahu mengenai kegiatan jenayah suaminya.
“Hasil curian tersebut digunakan untuk perbelanjaan harian dan membeli dadah bersama,” katanya dalam satu kenyataan hari ini.

Farouk berkata, hasil siasatan mendapati kedua-dua suspek mempunyai rekod lampau berkaitan jenayah dan dadah.
“Saringan ujian air kencing ke atas mereka juga positif dadah jenis Methamphetamin, Amphetamine dan Morphin,” katanya.
Sementara itu, Farouk menjelaskan bahawa modus operasi suspek adalah menyasarkan kenderaan yang diparkir di tempat sunyi dan mengumpil pintu kereta tersebut.
Kedua-dua tangkapan telah dibawa ke Mahkamah Ampang hari ini bagi reman dibawah Seksyen 117 Kanun Prosedur Jenayah dan kes disiasat bawah Seksyen 379 Kanun keseksaan. – KOSMO! ONLINE


Batalkan tayangan filem promosi babak lucah – Asma’ Harun
Oleh KOSMO!

21 Januari 2023, 4:47 pm
PETALING JAYA – Pendakwah bebas, Ustazah Asma’ Harun meminta agar tayangan filem Pulau dibatalkan selepas mempromosikan babak tidak senonoh dan mempamerkan nilai budaya barat sekali gus tidak menghormati sensitiviti masyarakat di negara ini.
Asma’ dalam satu hantaran di Facebook berkata, treler filem itu jelas menunjukkan ia berselindung di sebalik genre seram, tetapi mempromosikan babak-babak panas yang memualkan.
“Semua pihak tidak boleh berkompromi filem yang mempromosikan babak melampau, lucah dan berlebihan.
“Ramai penggiat filem negara telah berjaya menghasilkan filem berkualiti, mampu mendidik rakyat dan mendapat sambutan yang baik tanpa memaparkan babak tidak senonoh,” katanya dalam satu hantaran di Facebook, semalam.
Asma’ turut menegur tindakan beberapa orang pelakon filem itu yang menyuruh orang ramai yang tidak menyukai babak dalam filem berkenaan supaya tidak menontonnya.
“Sungguh saya terkejut apabila membaca respon yang diberikan oleh salah seorang pelakon filem tersebut. Tolong jangan ambil mudah tentang perkara yang terang-terangan merosakkan masyarakat khususnya generasi muda.

“Bukan semudah itu kita hanya pejam mata, tolong lihat sudut pandangn yang lebih luas kerana industri filem ini ditonton oleh semua lapisan masyarakat,” ujarnya.
Katanya, para alim ulama, ibu bapa, pendakwah, ilmuwan dan pakar motivasi berusaha keras mendidik anak-anak muda mengenai bahaya menonton pornografi akhirnya dikeluarkan filem yang mempengaruhi kepada aktiviti tidak bermoral ini.
“Saya dimaklumkan ada dalam kalangan pelakon filem tersebut maklum akan wujudnya babak tidak senonoh tersebut, tetapi bukan dirinya yang melakukan babak tersebut, sekiranya benar pun ia tetap dikira bersubahat.
“Hasil keuntungan daripada tontonan masih tetap diberi kepada semua pelakon. Jika dilihat dari aspek dosa dan pahala maka wajarlah filem ini dibatalkan sebelum tayangannya bulan Mac nanti, mudah-mudahan mereka terselamat daripada dosa yang berterusan,” jelasnya.
Katanya lagi, perlu diketahui menonton atau melakonkan watak yang berunsur lucah adalah haram dan ia tergolong dalam sesuatu yang dikeji dan tercela, sama ada yang ringan atau berat.
Terdahulu, kecoh di media sosial beruhubung promosi filem baharu yang memaparkan babak berbaur ‘soft porn’.
Susulan itu, Lembaga Penapisan Filem (LPF) dalam satu kenyataan menjelaskan, filem tersebut merupakan sebuah filem seram dan bukan filem pornografi seperti yang digembar-gemburkan.
LPF bagaimanapun mendapati, terdapat perbezaan antara kandungan treler filem Pulau yang dikongsikan di dalam media sosial dengan kandungan yang dikemukakan untuk penapisan. – KOSMO! ONLINE


Kawalan perairan diperketat elak jenayah musim perayaan
Oleh ISKANDAR SHAH MOHAMED

21 Januari 2023, 5:39 pm
KLANG – Kawalan perairan negeri ini terus diperkasakan bagi mengekang jenayah rentas sempadan yang dijangka meningkat ketika sambutan Tahun Baharu Cina.
Rondaan selama 24 jam itu antaranya memfokuskan sindiket penyeludupan melibatkan pendatang asing tanpa izin (PATI), rokok dan arak.
Pengarah Maritim Selangor, Kepten Maritim V. Siva Kumar berkata, risikan pihaknya mendapati sindiket akan menggunakan kesempatan ketika sambutan perayaan bagi melakukan kegiatan jenayah di laut.
“Semua elemen melibatkan keanggotaan dan aset akan digerakkan termasuk di kawasan persisir pantai bagi mencegah jenayah penyeludupan.
“Kita turut mempertingkatkan risikan dan tindakan tegas akan diambil ke atas individu terlibat,” katanya ketika dihubungi, hari ini.
Justeru, kerjasama orang ramai turut digalakkan dalam menyalurkan maklumat terhadap sebarang aktiviti mencurigakan bagi membantu penguatkuasaan berkenaan.

Dalam pada itu, Siva Kumar berkata, Maritim Malaysia turut menasihatkan semua pihak terutama nelayan supaya mengambil kira pelbagai faktor sebelum turun ke laut untuk menangkap ikan.
“Ia berikutan keadaan cuaca kini tidak menentu dan keadaan laut bergelora sekali gus mendatangkan risiko bahaya. Aspek keselamatan seperti penyediaan dan pemakaian jaket keselamatan perlu diutamakan,” katanya. – KOSMO! ONLINE


Turkiye kutuk keputusan Sweden benarkan tindakan bakar al-Quran
Oleh KOSMO!

21 Januari 2023, 5:00 pm
ANKARA – Kerajaan Turkiye memanggil Duta Sweden ke Ankara berikutan kebenaran yang diberikan kepada seorang pemimpin perkauman berhaluan kanan untuk membakar senaskhah kitab al-Quran, lapor laman berita TRT.
Rasmus Paludan, menerima permit daripada kerajaan Sweden untuk membakar kitab suci umat Islam itu di hadapan bangunan kedutaan Turkiye hari ini, lapor akhbar The Washington Post.
“Apabila mengetahui mengenai kebenaran yang diberikan untuk membakar kitab suci al-Quran berhampiran kedutaan kami di Sweden, duta Sweden ke Turkiye telah dipanggil ke kementerian hari ini (semalam),” kata sumber daripada Kementerian Hal Ehwal Luar Turkiye.
Ankara mengutuk sekeras-kerasnya tindakan provokasi itu yang jelas merupakan jenayah kebencian, tambah sumber berkenaan.
“Sikap Sweden tidak boleh diterima. Kami menjangkakan perbuatan itu tidak dibenarkan dan penghinaan terhadap nilai-nilai suci tidak boleh dipertahankan dengan bertopengkan hak-hak demokrasi,” kata sumber itu lagi.
Paludan, 41, mengetuai parti sayap kanan Denmark, Stram Kurs dan memegang kewarganegaraan Denmark dan Sweden. Dia ialah seorang tokoh yang sering menimbulkan kontroversi.

Pada 2020, dia dijatuhi hukuman penjara sebulan selepas menyiarkan video anti-Islam di media sosial rasmi partinya. Walaupun Paludan telah membuat rayuan terhadap sabitan itu, Mahkamah Tinggi Denmark masih mengekalkan keputusan tersebut. – Agensi